Onyankopɔn ne Abram yɛɛ apam (1-21)\nWɔhyɛɛ nkɔm sɛ n’asefo behu amane mfe 400 (13)\nOnyankopɔn tii ne bɔhyɛ mu kyerɛɛ Abram (18-21)\n15 Eyinom akyi no, Yehowa ka kyerɛɛ Abram wɔ anisoadehu mu sɛ: “Abram, nsuro.+ Meyɛ wo kyɛm.+ W’akatua bɛyɛ kɛse paa.”+ 2 Ɛnna Abram kae sɛ: “Awurade Tumfo Yehowa, dɛn na wode bɛma me? Wo ara wunim sɛ minni ba, na nea obedi m’ade ne Elieser+ a ɔyɛ Damaskoni.” 3 Abram toaa so sɛ: “Wommaa me aseni* biara;+ akoa* a ɔwɔ me fi na obedi m’ade.” 4 Ɛnna Yehowa nso ka kyerɛɛ no sɛ: “Ɛnyɛ ɔbarima yi na obedi w’ade, na mmom w’ankasa wo ba* na obedi w’ade.”+ 5 Afei ɔde no fii adi na ɔka kyerɛɛ no sɛ: “Mesrɛ wo, ma w’ani so hwɛ soro, na sɛ wubetumi akan nsoromma yi a, kan.” Na ɔkae sɛ: “Saa na w’asefo* bɛyɛ.”+ 6 Ogyee Yehowa dii,+ na Onyankopɔn buu no sɛ ɔyɛ ɔtreneeni.+ 7 Afei ɔka kaa ho sɛ: “Mene Yehowa a ɔde wo fi Kaldeafo kurow Ur mu bae sɛ bɛfa asaase yi.”+ 8 Ɛnna ɔno nso kae sɛ: “Awurade Tumfo Yehowa, dɛn na mede behu sɛ ɛbɛyɛ me de ampa?” 9 Afei ɔka kyerɛɛ no sɛ: “Fa nantwi a wadi mfe abiɛsa, apɔnkyebere a wadi mfe abiɛsa, odwennini a wadi mfe abiɛsa, aburuburuw ne aborɔnoma ba brɛ me.” 10 Ɔde ne nyinaa bae na ɔpaapaee wɔn mu abien abien, na ɔde ɔfã biara too hɔ ma ɛne ɔfã foforo dii nhwɛanim, nanso nnomaa no de, wampae wɔn mu. 11 Na nnomaa a wodi nam besisii mmoa no nam so, na sɛ wɔba a, na Abram apam wɔn. 12 Akyiri yi, ɛrekɔ anwummere no, Abram daa hatee na esum kabii a ɛyɛ hu baa no so. 13 Afei ɔka kyerɛɛ Abram sɛ: “Hu sɛ w’asefo* bɛkɔ akɔyɛ ahɔho wɔ obi man so, na ɛhɔfo de wɔn bɛyɛ nkoa na wɔateetee wɔn mfe 400.+ 14 Nanso mebu ɔman a wɔbɛsom wɔn no atɛn,+ na ɛno akyi wɔde agyapade bebree befi hɔ akɔ.+ 15 Wo de, asomdwoe mu na wobɛkɔ akɔka w’agyanom ho, na wubenyin akyɛ ansa na wɔasie wo.+ 16 Nanso awo ntoatoaso a ɛto so anan mu no, w’asefo bɛsan aba ha,+ efisɛ bere nnya nsoe sɛ Amorifo nya wɔn bɔne so akatua.”+ 17 Bere a owia tɔe na esum kabii bae no, fononoo bi a wusiw fi mu ne ogyatɛn* a ɛredɛw bɛfaa mmoa a wɔapaapae wɔn mu no ntam. 18 Saa da no, Yehowa ne Abram yɛɛ apam,+ na ɔkae sɛ: “Mede asaase yi nyinaa bɛma w’asefo,*+ efi Egypt asubɔnten no ho kosi asubɔnten kɛse Eufrate ho:+ 19 Kenifo+ asaase, Kenisifo asaase, Kadmonfo asaase, 20 Hitifo asaase,+ Perisifo asaase,+ Refaimfo asaase,+ 21 Amorifo asaase, Kaananfo asaase, Girgasifo asaase, ne Yebusifo+ asaase.”\n^ Nt., “ɔba.”


Yesu Kyerɛkyerɛɛ Wɔ Nasaret Hyiadan Mu | Yesu Asetena\nƆkɔɔ Nasaret Hyiadan Mu\nYESU KENKANEE YESAIA NWOMA MMOBƆEƐ NO\nNASARETFO YƐƐ SƐ WƆBƐKUM YESU\nYesu bɛduu Nasaret no, yɛbɛtumi aka sɛ na obiara rehwɛ nea ɔbɛyɛ. Yohane bɔɔ Yesu asu no, na afe atwam. Saa bere no, na Yesu yɛ kapentani. Nanso, afei deɛ na nkurɔfo nim no sɛ obi a ɔyɛ anwonwade. Ná kurom hɔfo nyinaa rehwɛ kwan dendeenden sɛ ɔbɛyɛ saa anwonwade no bi.\nSɛnea na Yesu taa yɛ no, ɔkɔɔ Nasaret hyiadan mu, na ɛhɔ koraa deɛ, na ɛkyɛn. Ná obiara rehwɛ sɛ ɔbɛyɛ anwonwade akɛse anaa. Sɛ nkurɔfo kɔ “hyia adan mu homeda biara” a, nneɛma a na wɔtaa yɛ no bi ne sɛ, wɔkenkan nwoma a Mose kyerɛwee no na wɔbɔ mpae. (Asomafoɔ Nnwuma 15:21) Afei nso na wɔtaa kenkan nwoma a adiyifo no kyerɛwee no bi. Yesu sɔre gyinaa hɔ sɛ ɔrebɛkenkan bi. Ná Yesu nyɛ foforo wɔ hɔ, enti ɛnyɛ dɛn ara a ɔto n’ani a, ɔbɛhu amannifo pii. Obi de odiyifo Yesaia nwoma mmobɔeɛ no maa no, na ɔbuee mu huu baabi a wɔakyerɛw sɛ Yehowa de ne honhom asra Obi no. Ɛnnɛ, yɛhu saa asɛm no wɔ Yesaia 61:1, 2.\nAsɛm a Yesu kenkanee no kyerɛɛ mu sɛ nea wɔahyɛ ne ho bɔ no bɛka asɛmpa akyerɛ nneduafo, ɔbɛbue anifuraefo ani, na ɔbɛka Yehowa anisɔ afe ho asɛm. Yesu kenkan wiei no, ɔde nwoma mmobɔeɛ no maa ɔsomfo no, na ɔtenaa ase. Afei na obiara agyen n’ani rehwɛ no. Ɔtenaa hɔ kakra, na ɛbɛyɛ sɛ ɔkaa nsɛm pii. Nea ɔkae no bi ne sɛ: “Ɛnnɛ na twerɛsɛm a motee no seesei ara yi aba mu.”—Luka 4:21.\n“Nsɛm a ɛka akoma a ɛfiri n’anom” bae no maa nkurɔfo no ho dwiriw wɔn, na wɔkeka kyerɛɛ wɔn ho sɛ: “Ɛnyɛ Yosef ba nie?” Yesu huu sɛ anwonwade a wayɛ no baabi foforo no, wɔpɛ sɛ ɔyɛ bi wɔ hɔ nso, enti ɔka kyerɛɛ wɔn sɛ: “Ampa mobɛbu me bɛ yi sɛ: ‘Ɔyaresafoɔ, sa wo ho yareɛ; yɛ nneɛma a yɛtee sɛ ɛkɔɔ so wɔ Kapernaum no bi wɔ wo kurom ha nso.’” (Luka 4:22, 23) Wɔn a wɔnim Yesu mmofraase no tee nka sɛ ɔtumi sa yareɛ a, ɛnde ɛsɛ sɛ ɔdi kan sa ne kuromfo yareɛ. Enti ɛyɛɛ wɔn sɛ Yesu ne wɔn anni no yie.\nYesu huu wɔn adwene, enti ɔkaa nsɛm bi a na asisi wɔ Israelfo abakɔsɛm mu kyerɛɛ wɔn. Ɔkaa sɛ Elia bere so no, na akunafo pii wɔ Israel, nanso Onyankopɔn ansoma Elia ankɔ wɔn mu biara hɔ. Mmom no, ɔkɔɔ okunafo bi hɔ wɔ Sidonfo kuro Sarefat. Elia yɛɛ anwonwade gyee ebinom nkwa wɔ hɔ. (1 Ahemfo 17:8-16) Saa ara na Elisa bere so no, na akwatafo pii wɔ Israel, nanso Naaman a ɔfiri Siria no nko ara na Elisa saa no yareɛ.—2 Ahemfo 5:1, 8-14.\nNtotoho a Yesu yɛe no ma ɛdaa adi sɛ ne kuromfo no nni adwempa na wɔnni gyidi nso. Bere a wɔtee nea Yesu ka faa wɔn ho no, dɛn na wɔyɛe? Wɔn a wɔwɔ hyiadan mu hɔ no bo fui, enti wɔgyee bum kɔɔ Yesu so twee no kɔɔ abɔnten. Ná Nasaret kuro no da bepɔ so, enti wɔde no kɔɔ bepɔ no ano sɛ wɔrekɔsum no ahwe fam. Nanso, Yesu gyee ne ho fii wɔn nsam kɔe. Afei ɔde n’ani kyerɛɛ Kapernaum. Ná Kapernaum wɔ Galilea Po no atifi fam.\nYesu kɔɔ Nasaret no, adɛn nti na obiara rehwɛ kwan sɛ ɔbɛyɛ anwonwade?\nYesu kasa wiei no, ɛkaa nkurɔfo no sɛn? Dɛn na ɛhyɛɛ wɔn abufuo?\nDɛn na anka Nasaretfo de reyɛ Yesu?


Yewu a, Ɛhe na Yɛkɔ? | Bible Nsɛmmisa\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bambara Bashkir Batak (Karo) Batak (Toba) Belgian French Sign Language Bengali Bislama Bissau Guinean Creole Brazilian Sign Language Bulgarian Catalan Cebuano Chavacano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French French Sign Language Ga Georgian German Greek Greenlandic Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Irish Isoko Italian Japanese Kachin Kannada Kazakh Kazakh (Arabic) Kekchi Kikamba Kikuyu Kiluba Kinyarwanda Kirghiz Kiribati Kirundi Korean Kyangonde Latvian Lingala Lithuanian Luganda Luo Luvale Luxembourgish Macedonian Malagasy Malay Malayalam Maltese Mam Mapudungun Maya Mongolian Moore Myanmar Ndau Nepali Norwegian Nyungwe Nzema Oromo Ossetian Pangasinan Papiamento (Aruba) Papiamento (Curaçao) Pennsylvania German Persian Polish Portuguese Portuguese (Portugal) Punjabi Quechua (Bolivia) Quichua (Chimborazo) Romanian Russian Russian Sign Language Réunion Creole Samoan Sango Sepedi Serbian Serbian (Roman) Sesotho (Lesotho) Shona Sidama Sinhala Slovak Slovenian Somali Spanish Sranantongo Swahili Swahili (Congo) Swedish Tagalog Taiwanese Sign Language Tamil Tatar Telugu Tetun Dili Thai Tigrinya Tokelauan Tongan Tsonga Tswana Turkish Turkmen Twi Tzotzil Ukrainian Urdu Valencian Venezuelan Sign Language Vietnamese Waray-Waray Welsh Wolof Xhosa Yoruba Zapotec (Quiatoni) Zulu\nBible ka sɛ: “Ateasefo nim sɛ wobewuwu; awufo de, wonnim biribiara, na wonni akatua biara bio, efisɛ nnipa nkae wɔn bio.” (Ɔsɛnkafo 9:5; Dwom 146:4) Enti sɛ yɛwu a, yɛnni baabiara bio. Obi a wawu ntumi nnwen, ontumi nkeka ne ho, na onni atenka biara.\n“Dɔte mu na wobɛsan akɔ”\nBere a Onyankopɔn ne Adam, onipa a odi kan, no rekasa no, ɔkyerɛɛ baabi a yewu a, yɛkɔ. Adam asoɔden nti, Onyankopɔn ka kyerɛɛ no sɛ: “Woyɛ dɔte na dɔte mu na wobɛsan akɔ.” (Genesis 3:19) Onyankopɔn de “fam dɔte” na ɛbɔɔ Adam. Onyankopɔn nnya mmɔɔ Adam no, na Adam nni baabiara. (Genesis 2:7) Enti bere a Adam wui no, ɔsan kɔɔ dɔte mu, na na onni baabiara bio.\nƐnnɛ nso sɛ obi wu a, ade koro no ara na ɛba no so. Bible kaa asɛm bi faa nnipa ne mmoa ho sɛ: “Wɔn nyinaa fi dɔte mu, na wɔn nyinaa san kɔ dɔte mu.”—Ɔsɛnkafo 3:19, 20.\nSɛ yewu a, ɛnkyerɛ sɛ anidaso nyinaa asa\nBible ka owu ho asɛm a, ɛtaa de toto nna ho. (Dwom 13:3; Yohane 11:11-14; Asomafo Nnwuma 7:60) Sɛ biribi rekɔ so a, obi a wada hatee nte ho biribiara. Saa ara nso na obi a wawu te. Nanso Bible kyerɛ sɛ, sɛnea obi da a yetumi nyan no no, Onyankopɔn nso betumi anyan obi a wawu aba nkwa mu bio. (Hiob 14:13-15) Wɔn a Onyankopɔn abɔ ne tirim sɛ obenyan wɔn afi owu mu no, anidaso wɔ hɔ ma wɔn.\nShare Share Yewu a, Ɛhe na Yɛkɔ?\nijwbq asɛm 53\nDɛn Ne Owusɔre?


Daniel 2 AKCB - Matteus 2 LB\n1Nebukadnessar adedi mfe abien so, ɔsosoo dae bi ma ɛhaw no ara kosii sɛ, na ontumi nna. 2Ɔfrɛɛ ne nkonyaayifo, pɛadeahufo, ntafowayifo ne Kaldeafo, ka kyerɛɛ wɔn se, wɔnkyerɛ no dae ko no. Wobegyinaa ɔhene no anim no, 3ɔkae se, “Maso dae bi a ɛhaw me, enti mepɛ sɛ mokyerɛ me dae ko a mesoe no, efisɛ ɛsɛ sɛ mihu.”\n4Na Kaldeafo no buaa no wɔ Arameike kasa mu se, “Ɔhene nkwa so! Ka dae no kyerɛ yɛn, na yɛbɛkyerɛ ase.”\n5Nanso ɔhene no ka kyerɛɛ Kaldeafo no se, “Eyi ne gyinae a masi wɔ asɛm yi ho. Sɛ moantumi anka me dae no, na moankyerɛ me ase a, wobetwitwa mo mu asinasin, na wobebubu mo afi, ama afuw wura. 6Na sɛ moka me dae no, kyerɛ me ase a, mɛma mo akyɛde a ɛso bi mmaa da, na mabɔ mo aba so. Monka dae no, na monkyerɛ me ase.”\n7Wɔkaa bio se, “Yɛsrɛ wo, Nana, ka dae no kyerɛ wʼasomfo, na yɛbɛkyerɛ wo ase.”\n8Ɔhene no buae se, “Mahu mo nnaadaa no. Mahu sɛ, moretwentwɛn bere no so, na munim gyinae a masi wɔ asɛm a mekae no ho. 9Sɛ moanka dae no ankyerɛ me a, asotwe baako pɛ na ɛda hɔ ma mo. Moapam sɛ mubedi atoro adaadaa me. Mususuw sɛ asɛm no bɛsesa. Monka dae no nkyerɛ me, na ɛbɛma mahu sɛ mubetumi akyerɛ ase.”\n10Kaldeafo no buaa Ɔhene no se, “Onipa teasefo biara nni hɔ a obetumi akyerɛ wo, Nana, wo dae a woaso no. Na ɔhene biara nso nni hɔ, sɛ ɔkorɔn anaa ne tumi so, a wabisa nkonyaayifo, pɛadeahufo anaa Kaldeafo saa asɛm yi bi pɛn. 11Ɔhene abisade yi yɛ den dodo. Obiara nni hɔ a obetumi aka wo dae no gye anyame. Nanso wɔn tenabea nni wiase yi mu.”\n12Ɔhene no tee saa asɛm no, ne bo fuw yiye, enti ɔhyɛɛ sɛ, wonkunkum anyansafo a wɔwɔ Babilonia nyinaa. 13Na esiane ɔhene no mmaraden sɛ wonkunkum anyansafo no nti, wɔsomaa mmarima sɛ wɔnkɔhwehwɛ Daniel ne ne nnamfonom, na wonkunkum wɔn.\n14Bere a, Ariok a ɔyɛ ɔhene no awɛmfo so panyin baa sɛ ɔrebekum wɔn no, Daniel faa nyansakwan so ne no kasae. 15Daniel bisaa Ariok se, “Adɛn nti na ɔhene hyɛɛ mmara a ano yɛ den saa?” Na Ariok kaa nea asi nyinaa kyerɛɛ no. 16Daniel kohuu Ɔhene no, na ɔsrɛɛ no sɛ ɔmma no bere kakra na ɔbɛba abɛkyerɛ dae no ase.\n17Na Daniel kɔɔ ne fi kɔbɔɔ ne nnamfonom Hanania, Misael ne Asaria amanneɛ faa asɛm a asi no ho. 18Ɔhyɛɛ wɔn sɛ, wɔnsrɛ ɔsoro Nyankopɔn na ɔnnom wɔn nʼahummɔbɔ sɛnea wɔrenkum wɔn mfra anyansafo nkae a wɔwɔ Babilonia no mu. 19Anadwo no, ɔdaa kokoamsɛm no adi kyerɛɛ Daniel wɔ anisoadehu mu. Na Daniel kamfoo ɔsoro Nyankopɔn 20se,\n“Ayeyi nka Onyankopɔn din daa nyinaa,\n21Ɔno na ɔsesa mmere ne nnipa nkrabea;\nosi ahene, na otu wɔn ade so.\nƆma anyansafo hu nyansa,\nna ɔma nhumu ho nimdeɛ.\n22Ɔda nneɛma a mu dɔ na ɛyɛ nwonwa adi,\nna onim nea ahintaw wɔ sum mu;\n23Meda wo ase, kamfo wo mʼagyanom Nyankopɔn,\nefisɛ, woama me nyansa ne tumi,\nwoaka nea yebisaa wo akyerɛ me,\nada nea ɔhene bisae no adi akyerɛ yɛn.”\nDaniel Kyerɛ Dae No Ase\n24Afei Daniel kohuu Ariok a wɔahyɛ no sɛ onkunkum anyansafo a wɔwɔ Babilonia no, ka kyerɛɛ no se, “Nkunkum anyansafo a wɔwɔ Babilonia no. Fa me kɔ ɔhene no nkyɛn, na mɛkyerɛ no ne dae no ase.”\n25Na ntɛm ara, Ariok de Daniel kɔɔ ɔhene no anim kae se, “Mahu nnommum a wofi Yuda no mu baako a ɔbɛkyerɛ wo, Nana, dae no ase.”\n26Ɔhene no bisaa Daniel (a wɔsan frɛ no Beltesasar) no se, “Ɛyɛ nokware? Wubetumi akyerɛ me nea mihuu wɔ me dae no mu na woakyerɛ me ase?”\n27Daniel buae se, “Nana, anyansafo, pɛadeahufo, nkonyaayifo anaa ntafowayifo biara nni hɔ a wobetumi akyerɛ ahintasɛm a worebisa yi! 28Nanso Onyankopɔn bi wɔ ɔsoro a ɔda kokoamsɛm adi, na wakyerɛ ɔhene Nebukadnessar asɛm a ebesi daakye. Wo dae no ne anisoadehu a bere a woda wo mpa so no wuhui ni:\n29“Nana, bere a woreda no, wʼadwene kosisii nsɛm bi a ebesisi so. Nea ɔkyerɛ ahintasɛm mu no akyerɛ wo nea ɛrebɛba. 30Na ɛnyɛ sɛ, Nana, minim nyansa kyɛn onipa teasefo biara nti, na mmom Onyankopɔn pɛ sɛ Nana nya ahintasɛm no nkyerɛase na ɔte nea ɛbaa nʼadwene mu no ase.\n31“Nana, wʼanisoadehu no mu, wuhuu ohoni kɛse bi sɛ ogyina wʼanim a ɔso pa ara na ɛheran hyerɛnn, na ne ho yɛ hu yiye. 32Sikakɔkɔɔ na wɔde yɛɛ ne ti; Dwetɛ na wɔde yɛɛ ne koko ne nʼabasa. Kɔbere na wɔde yɛɛ ne yafunu ne nʼasrɛ. 33Dade na wɔde yɛɛ nʼanan, na wɔde dade ne dɔte a wɔde afra yɛɛ ne nansabon. 34Na, Nana, worehwɛ no, ɔbo bi a nsa biara nkura mu, tew bɛhwee dade ne dɔte nansabon no so, pɛtɛw no pasaa. 35Afei Nana, ohoni mu no nyinaa, a ɛyɛ dade, dɔte, kɔbere, dwetɛ ne sikakɔkɔɔ no nyinaa yam fekɔfekɔ, maa ɛyɛɛ sɛ ahuhurubere mu awiporowbea so ntɛtɛ, maa mframa behuw ne nyinaa kɔe a, hwee anka hɔ. Nanso ɔbo a ɛpem ohoni no hwee fam no dan bepɔw kɛse a ɛkataa asase nyinaa so.\n36“Nana, dae no ni o, afei, yɛrebɛkyerɛ wo ase. 37Nana, woyɛ ahene bebree so hene. Ɔsoro Nyankopɔn ayɛ wo ahene mu hene, ama wo tumi, ahoɔden ne anuonyam. 38Ɔde wiase nnipa, mmoa a wɔwɔ wuram ne nnomaa a wotu ahyɛ wo nsa. Baabiara a wɔwɔ no, wɔayɛ wo wɔn sodifo. Wo na woyɛ saa sikakɔkɔɔ ti no.\n39“Na wʼahenni aba nʼawiei akyi no, ahemman a ɛnto wo de no bɛsɔre abesi wʼanan mu. Sɛ saa ahemman no gu a, ahemman kɛse foforo a ɛto so abiɛsa a kɔbere yafunu ne asrɛ no gyina hɔ ma no no bɛsɔre adi wiase so. 40Nea ebedi saa ahemman no akyi no, ɛbɛyɛ ahemman a ɛto so anan a so na ahoɔden wɔ te sɛ dade. Saa ahemman no bebubu, ayam aman a adi kan no nyinaa te sɛnea dade bubu yam biribiara a ɛne no hyia no. 41Nana, sɛnea wuhu sɛ nansabon ne nansoaa yɛ dade ne dɔte a adi afra no kyerɛ sɛ, saa ahemman yi mu bɛkyekyɛ. 42Nʼafaafa bi bɛyɛ den sɛ dade, na bi ayɛ mmerɛw sɛ dɔte. 43Saa dade ne dɔte mfrafrae no san kyerɛ sɛ, saa ahemman no bɛyɛ nnipa ahorow a wɔadi afra a wontumi nka wɔn ho mmɔ mu sɛnea dade ne dɔte ntumi nni afra no.\n44“Saa ahemfo no adedi mu no, Ɔsoro Nyankopɔn bɛbɔ ahemman bi atenase a ɛrensɛe da; na obiara renni so da. Ebedwiriw ahemman ahorow yi nyinaa de wɔn aba awiei, na ɛno de, ebegyina afebɔɔ. 45Ɔbo no a nsa biara nkura mu na etwa fii bepɔw no so a ɛyam dade, kɔbere, dɔte, dwetɛ ne sikakɔkɔɔ mfrafrae ohoni no gyina hɔ ma saa ɔman no.\n“Onyankopɔn kɛse akyerɛ Nana, nea ɛbɛba daakye. Dae no yɛ nokware, na ne nkyerɛase yɛ kann.”\n46Ɔhene Nebukadnessar bɔɔ ne mu ase wɔ Daniel anim, som no, na ɔhyɛɛ ne manfo se, wɔmfa afɔrebɔde mmra, na wɔnhyew aduhuam wɔ nʼanim. 47Ɔhene no ka kyerɛɛ Daniel se, “Nokware, wo Nyankopɔn yɛ Nyankopɔn wɔ anyame mu; ɔyɛ Awurade wɔ ahene so ahintasɛm mu kyerɛfo, efisɛ wo na woatumi akyerɛ saa kokoamsɛm yi mu.”\n48Afei, ɔhene no maa Daniel dibea a ɛkorɔn yiye san yɛɛ no ayɛ a ɛsom bo yiye. Ɔmaa Daniel hwɛɛ Babilonia amantam no nyinaa so, na ɔde no sii nʼanyansafo no nyinaa so hene. 49Daniel ka ma wɔyɛɛ Sadrak, Mesak ne Abednego, Babilonia asase no so ahwɛfo, na Daniel yɛɛ ɔsomfo wɔ ɔhene aban mu.\nAKCB : Daniel 2


Beae bi a wɔfrɛ no Kronkronbea? Ɛsɛ sɛ Kristofo Som wɔ Baabi a Wobu No sɛ Ɛyɛ Kronkron?\nƆwɛn-Aban | No. 2 2016\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Javanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mixe (North Central) Myanmar Nahuatl (Central) Nahuatl (Northern Puebla) Ndebele Ndonga Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Tigrinya Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nSUPƆW bi wɔ Japan a wɔfrɛ no Shima. Kwae bi wɔ hɔ a kyeneduru nnua ayɛ mu ma. Ɛhɔ na Ise Asɔredan Kɛse no wɔ, na afe biara nnipa bɛboro ɔpepem nsia tu kwan kɔ hɔ. Ɛyɛ baabi a wɔasom Shinto nyamewa Amaterasu Omikami bɛyɛ mfe mpem mmienu ni. Saa nyamewa no asomfo di kan hohoro wɔn nsa ne wɔn anom de dwira wɔn ho. Afei wogyina asɔredan no anim yɛ amanne bi. Amanne a wɔyɛ no bi ne sɛ, wɔbɔ wɔn mu ase, bɔ wɔn nsam, na wɔbɔ nyamewa no mpae. * Sɛ obi yɛ Shintoni a, otumi san kɔ asɔre foforo. Enti Buddhafo binom ne wɔn a wɔkyerɛ sɛ wɔyɛ Kristofo ne afoforo tumi yɛ saa Shintofo amanne no bi wɔ saa asɔredan yi mu.\nƆsom akɛseakɛse a ɛwɔ wiase nyinaa wɔ asɔredan, * na nnipa mpempem pii kɔ hɔ kɔsom. Sɛ wokɔ aman a wɔkyerɛ sɛ wɔyɛ Kristofo mu a, asɔre ne asɔredan pii wɔ hɔ a wɔde Yesu, Maria, ne ahotefo din atoto so. Asɔredan a ɛte saa no bi wɔ mmeae ahorow bi a Bible ka sɛ nsɛm bi sisii wɔ hɔ, anaa wɔkyerɛ sɛ “anwonwade” asi wɔ hɔ nnansa yi ara. Ebi nso wɔ mmeae a wɔakora ɔsom mu nneɛma so wɔ hɔ. Nnipa pii kɔ asɔredan ahorow yi mu kɔbɔ mpae efisɛ wogye di sɛ beae kronkron paa na sɛ wɔbɔ mpae a Onyankopɔn betie wɔn. Afoforo nso tu kwan kɔ saa mmeae yi de kyerɛ sɛ wɔyɛ nyamesomfo mapa.\nNnipa a wɔakɔ Ise Asɔredan Kɛse a ɛwɔ Japan, ne Grotto a ɛwɔ Massabielle, Lourdes, France\nSɛ yɛbɔ mpae wɔ baabi a wobu no sɛ ɛyɛ kronkron a, ɛno paa na ɛbɛma wɔatie yɛn anaa? Wɔn a wotu kwan kɔ mmeae a ɛte saa no, Onyankopɔn ani begye wɔn som ho anaa? Sɛ yɛbɛka a, ɛsɛ sɛ Kristofo kɔ baabi a wobu no sɛ ɛyɛ kronkron kɔsom? Nsɛmmisa yi ho mmuae bɛma yɛahu adwene a ɛsɛ sɛ yenya wɔ baabi a wobu no sɛ ɛyɛ kronkron a wɔkɔsom wɔ hɔ ho. Afei nso, ɛbɛma yɛahu ɔsom ankasa a Onyankopɔn ani gye ho.\nSOM “HONHOM NE NOKWARE MU”\nBere a Yesu kae sɛ ɛsɛ sɛ yɛsom wɔ “honhom ne nokware” mu no, na ɔkyerɛ sɛn?\nYesu ne Samariani bea bi bɔɔ nkɔmmɔ. Saa nkɔmmɔbɔ no ma yehu Onyankopɔn adwene wɔ baabi a wobu no sɛ ɛyɛ kronkron a obi bɛkɔ akɔsom wɔ hɔ ho. Ná Yesu retu kwan akɔfa Samaria. Oduu abura a ɛbɛn Sikar ho no, ogyina gyee n’ahome. Ɔne ɔbea bi a na ɔrebɛsaw nsu fii ase bɔɔ nkɔmmɔ. Bere a wɔrebɔ nkɔmmɔ no, ɔbea no kaa nsonsonoe kɛse a na ɛda Yudasom ne Samariafo som ntam ho asɛm. Ɔkae sɛ: “Yɛn agyanom som wɔ bepɔw yi so; nanso mo de, moka sɛ Yerusalem ne baabi a ɛsɛ sɛ nnipa som.”—Yohane 4:5-9, 20.\nBepɔw Gerisim ho asɛm na na ɔbea no reka. Wufi Yerusalem atifi fam rekɔ hɔ no bɛyɛ kilomita 50. Bere bi na Samariafo wɔ asɔredan bi wɔ hɔ, na ɛhɔ na na wodi afahyɛ ahorow bi te sɛ Twam. Nanso, sɛ anka Yesu de n’adwene besi saa nsonsonoe yi a ɛde akyinnyegye ba so no, ɔka kyerɛɛ ɔbea no sɛ: “Ɔbea, gye me di, dɔn no reba a morensom Agya no wɔ bepɔw yi so anaa Yerusalem.” (Yohane 4:21) Yudani na ɔreka saa asɛm yi, hwɛ anwonwasɛm! Dɛn nti na na wɔrensom Onyankopɔn wɔ n’asɔrefie a ɛwɔ Yerusalem no bio?\nYesu toaa so kae sɛ: “Nanso dɔn no reba, na adu, sɛ nokware asomfo bɛsom Agya no honhom ne nokware mu, na nnipa saa nso na Agya no hwehwɛ ma wɔasom no.” (Yohane 4:23) Mfe pii mu no, na Yudafo bu asɔrefie kɛse a ɛwɔ Yerusalem no sɛ baabi a ɛsɛ sɛ wɔsom Onyankopɔn. Afe biara na wɔkɔ hɔ mprɛnsa kɔbɔ afɔre ma Yehowa, wɔn Nyankopɔn no. (Exodus 23:14-17) Nanso, Yesu kae sɛ weinom nyinaa to betwa, na “nokware asomfo” bɛsom wɔ “honhom ne nokware mu.”\nNá Yudafo asɔrefie no yɛ ɔdan ankasa a ɛwɔ baabi pɔtee. Nanso honhom ne nokware nyɛ nneɛma a yɛde yɛn ani ankasa hu. Enti na Yesu reka sɛ nokware Kristofo rensom wɔ ɔdan anaa baabi pɔtee. Wɔrenyɛ saa wɔ ebia Bepɔw Gerisim so, Yerusalem asɔrefie no, anaa beae kronkron bi.\nNkɔmmɔ a Yesu ne Samariani bea no bɔe mu no, ɔsan kae sɛ “dɔn” a nsakrae yi bɛba wɔ Onyankopɔn som mu no “reba.” Ɛyɛ bere bɛn? Saa dɔn no bae bere a Yesu de ne nkwa bɔɔ afɔre no. Ɛno maa Yudafo som a egyina Mose Mmara so no baa awiei. (Romafo 10:4) Nanso Yesu san kae sɛ: “Dɔn no . . . adu.” Dɛn ntia? Efisɛ ɔne Mesia no, na na wafi ase reboaboa asuafo a wobedi ahyɛde a edi so yi ano. Ahyɛde no ne sɛ: “Onyankopɔn yɛ Honhom, na ɛsɛ sɛ wɔn a wɔsom no no som no honhom ne nokware mu.” (Yohane 4:24) Ɛnde, sɛ yɛka sɛ obi resom wɔ honhom ne nokware mu a, ɛkyerɛ sɛn?\nBere a Yesu kae sɛ yɛnsom Onyankopɔn wɔ honhom mu no, na ɔnkyerɛ sɛ yɛmfa ahoɔden nhuruhuruw anaa yɛnteɛteɛm mmɔ mpae. Mmom na ɔreka sɛ yɛmma Onyankopɔn honhom kronkron nkyerɛ yɛn kwan, na ɛmmoa yɛn mma yɛnte Kyerɛwnsɛm no ase. (1 Korintofo 2:9-12) Na nokware a Yesu kaa ho asɛm no nso yɛ Bible nkyerɛkyerɛ a yɛbɛte ase yiye. Enti sɛ Onyankopɔn ani bɛsɔ yɛn som a, gye sɛ egyina nea Bible kyerɛkyerɛ no so. Afei nso, ɛsɛ sɛ yɛma ne honhom kronkron kyerɛ yɛn kwan mmom sen sɛ yɛbɛsom wɔ beae titiriw bi.\nKRISTOFO ADWENE WƆ BAABI A WOBU NO SƐ ƐYƐ KRONKRON HO\nƐnde, ɛsɛ sɛ Kristofo bu akwantu a ɛma wɔhyɛ da twa kwan kɔsom wɔ baabi a wobu no sɛ ɛyɛ kronkron no sɛn? Sɛ yesusuw ahyɛde a Yesu de mae sɛ ɛsɛ sɛ nokware asomfo som Onyankopɔn wɔ honhom ne nokware mu no ho a, ɛda adi pefee sɛ ɛnyɛ baabi a wobu no sɛ ɛyɛ kronkron a obi bɛkɔ akɔsom yɛn soro Agya no na ehia no. Bio nso, Bible no ma yehu Onyankopɔn adwene wɔ ahonisom ho. Ɛka sɛ: “Munguan abosonsom” na “monhwɛ mo ho yiye wɔ ahoni ho.” (1 Korintofo 10:14; 1 Yohane 5:21) Enti nokware Kristoni nkɔsom wɔ beae bi a wosusuw sɛ ɛyɛ kronkron anaasɛ ɛhyɛ abosonsom ho nkuran. Esiane nea ɛkɔ so wɔ saa beae hɔ no nti, nokware Kristofo nkɔsom wɔ hɔ.\nNanso wei nkyerɛ sɛ Onyankopɔn Asɛm ka sɛ ɛnsɛ sɛ yenya baabi a yɛbɛbɔ mpae, yebesua Bible na yɛadwinnwen ho. Sɛ yenya baabi pa hyiam a, ɛboa ma yetumi sua Onyankopɔn ho ade, na yesusuw ho. Saa ara nso na ɛnyɛ mfomso sɛ yɛbɛka obi nna so akyerɛw biribi agu so de akae no. Wei betumi ayɛ biribi kɛkɛ a ɛma yɛkae yɛn dɔfo bi a wawu anaa ɛkyerɛ sɛ na yɛdɔ no. Nanso sɛ yenya adwene sɛ ɛhɔ yɛ kronkron anaa yɛbɛsom nkaedeɛ no a, na yɛantie nea Yesu kae no.\nEnti enhia sɛ wokɔ baabi a wobu no sɛ ɛyɛ kronkron kɔbɔ mpae ansa na woahu sɛ Onyankopɔn betie wo. Saa ara nso na enhia sɛ wutu kwan kɔ asɔredan pɔtee bi mu na ama woasɔ Onyankopɔn ani anaa woanya ne nhyira. Bible ma yehu sɛ Yehowa Nyankopɔn, ‘ɔsoro ne asase Wura no, nte asɔredan a wɔde nsa ayɛ mu.’ Nanso wei nkyerɛ sɛ Onyankopɔn wɔ akyirikyiri. Yebetumi abɔ mpae wɔ baabiara ma watie efisɛ “ɔne yɛn mu biara ntam nware.”—Asomafo Nnwuma 17:24-27.\n^ nky. 2 Ebetumi aba sɛ, Shinto asɔredan biara ne amanne a wɔyɛ wom.\n^ nky. 3 Hwɛ adaka “ Mmeae a Wobu No Kronkron.”\nMmeae a Wobu No Kronkron\nEbinom ayɛ mmeae bi kronkron, na wɔsom onyame anaa ‘ɔhotefo’ bi wɔ hɔ. Mpɛn pii no, wɔkora ahoni anaa ɔsom mu nkaedeɛ a wogye di sɛ ɛyɛ anwonwade anaa wohui wɔ anisoadehu mu wɔ hɔ. Ebinom asiesie wɔn fie no fã baabi ayɛ no kronkron. Asia ne Aburokyiri nsase bi so no, wɔayeyɛ wɔn afie no fã bi mmeae kronkron, na ɛhɔ na wɔbɔ mpae, dwinnwen nneɛma ho anaa wɔbɔ afɔre.\nƐnyɛ mmeae a ɛte saa nyinaa na wɔyɛ ɔsom mu nyankomade wɔ hɔ. Wɔ wiase no mu no, sɛ nkurɔfo nya kar akwanhyia wu a, beae a esii no, wɔn abusuafo ne wɔn nnamfonom taa yɛ nkaedeɛ bi de kae wɔn wɔ hɔ. Ɛtɔ mmere bi nso a, wɔyɛ nkaedeɛ bi de kae nkurɔfo a wowui wɔ ɔko anaa atoyerɛnkyɛm bi mu. Ɛwom sɛ nkaedeɛ a ɛte saa no ma nkurɔfo nya hokwan dwinnwen nea esii no ho, na wodi awerɛhow de, nanso mpɛn pii no, ɛma yehu gyidi a wɔn a wɔyɛe no kura.\nASƐM A ƐDA SO Asɛm Yi Sii Ampa?\nASƐM A ƐDA SO Dɛn Nti Na Yesu Huu Amane Na Owui?\nSɛ Wutie Kɔkɔbɔ a, Ebetumi Agye Wo Nkwa!\nEti ne Nkyekyɛm Ahorow—Hena na Ɔde Hyehyɛɛ Bible no Mu?\nHena ne Ɔbonsam?\nText Baabi a wubetumi atwe nneɛma akenkan ƆWƐN-ABAN No. 2 2016 | Dɛn Nti Na Yesu Huu Amane Na Owui?\nAudio Baabi a wubetumi atwe nneɛma abɔ atie ƆWƐN-ABAN No. 2 2016 | Dɛn Nti Na Yesu Huu Amane Na Owui?\nNo. 2 2016 | Dɛn Nti Na Yesu Huu Amane Na Owui?\nƆWƐN-ABAN No. 2 2016 | Dɛn Nti Na Yesu Huu Amane Na Owui?


Nyansahufo Ntumi Nhu Biribiara\nKENKAN WƆ Acholi Afrikaans Albanian Amharic Arabic Armenian Aymara Batak (Toba) Bulgarian Cakchiquel (Central) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nASƐM A ƐDA SO | NYANSAHU ABƐSI BIBLE ANANMU ANAA?\nƐnyɛ Biribiara na Nyansahufo Tumi Hu\nNnansa yi, kuo bi a wɔnnye Onyankopɔn nni akyerɛw nwoma pii akyekyɛ de rebɔ dawuru sɛ Onyankopɔn nni hɔ. Nnipa pii adwene akɔ saa nwoma ahorow yi so, na akyinnyegye a akɔfa aba deɛ, ɛnyɛ asɛm ketewa. Wei nti, amemene ho nimdefo David Eagleman ka sɛ: “Asɛm no yɛ akenkanfo bi ahi . . . na wɔte nka sɛ nyansahufo adwene yɛ wɔn sɛ wɔnim biribiara.” Afei ɔtoaa so sɛ: “Nyansahufo ankasa deɛ, bere nyinaa wɔbɔ mmɔden sɛ wɔbɛyɛ nhwehwɛmu na wɔahu nneɛma foforo.”\nƐyɛ nokware, efi tete bɛsi nnɛ, nyansahufo a wɔaben paa atumi anya abɔde ho nsɛmmisa pii a na ɛkyere wɔn adwene no ho mmuaeɛ. Nanso, ebinom yɛɛ mfomso akɛse akɛse bere a wɔreyɛ nhwehwɛmu no. Sɛ yɛka nyansahufo akukudam a wɔaba pɛn a, yɛntumi nyi Isaac Newton mfi mu. Ɔkyerɛɛ sɛ, tumi a ɛtwe ade ba fam no na ɛka okyinnsoromma, nsoromma, ne nsoromma kuo ahorow no bom ma ɛyɛ amansan no. Ɔno na ɔyɛɛ biribi a wɔfrɛ no calculus; ɛno na wɔgyinaa so yɛɛ kɔmputa, wimhyɛn, ne nuklea ho nneɛma. Nanso, Newton san bɔɔ mmɔden sɛ ɔbɛhwɛ nsoromma mu, na wafa ahonhonsɛmdi so ayi nkonyaa ama nnade bi adan sika kɔkɔɔ.\nMfe bɛboro 1,500 ansa na Newton reba no, na Greece nsoromma ho nimdefo a wɔfrɛ no Ptolemy de ani kann ayɛ nsoromma ho nhwehwɛmu. Sɛ edu anadwo a, na ɔde n’ani di okyinnsoromma ahorow no akyi wɔ wim, na na ɔnim sɛnea wɔyɛ asase mfonini yie. Nanso na ɔgye di sɛ asase na ɛyɛ amansan no mfinimfini. Okyinnsoromma ho nimdefo Carl Sagan kyerɛw faa Ptolemy ho sɛ: “Ná n’asɛm no yɛ atoro, nanso nkurɔfo gye toom bɛyɛ mfe 1,500. Wei kyerɛ sɛ obi a ɔwɔ biribi ho nimdeɛ paa mpo no, ɛnyɛ ne nsɛm nyinaa na yɛbɛtumi de yɛn ho ato so.”\nƐnnɛ nso, ɔhaw koro no ara na nyansahufo rehyia. Enti bere bi bɛba a wɔbɛhu amansan no ho nsɛm nyinaa? Ɛwom, nyansahu anya nkɔanim na yɛanya so mfaso deɛ, nanso ɛsɛ sɛ yɛkae sɛ ɛnyɛ biribiara na nyansahufo bɛtumi ahu. Nyansahufo Paul Davies kaa sɛ: “Obiara nni hɔ a ɔbɛtumi akyerɛkyerɛ amansan no mu akɔsi ase.” Saa nsɛm no yɛ nokware turodoo; onipa biara rentumi nhu abɔde mu nwie da. Enti sɛ obi ka sɛ nyansahufo bɛtumi anya biribiara ho nkyerɛkyerɛmu a, ɛnneɛ yɛbɛtumi aka sɛ ɔnnim nea ɔreka.\nƐda adi sɛ Bible ma yɛn nsa ka nea nyansahu ntumi mma yɛnnya\nBible ka sɛnea abɔde yɛ nwonwa no ho asɛm sɛ: “Hwɛ! Yeinom yɛ [Onyankopɔn] nnwuma mu ketewaa bi, na ne ho asɛm kakraa bi na atwa onipa asom!” (Hiob 26:14) Nneɛma pii wɔ hɔ a ɛboro nnipa adwene ne wɔn ntease so. Ampa, asɛm a ɔsomafo Paulo kyerɛwee bɛyɛ mfe 2,000 a atwam ni no da so ara yɛ nokware. Ɔkaa sɛ: “O hwɛ sɛdeɛ Onyankopɔn ahonya ne nyansa ne nimdeɛ mu dɔ fa! Hwɛ, wɔrentumi mpɛɛpɛɛ n’atemmuo mu, na wɔrentumi nhwehwɛ n’akwan mu nwie da!”—Romafoɔ 11:33.\nAkwankyerɛ a Nyansahu Ntumi Mma Yɛnnya\nNyansahu ma yɛnya abɔde ho nimdeɛ, nanso Bible ma yɛnya akwankyerɛ ne nnyinasosɛm a ɛboa ma yɛne afoforo tena asomdwoe mu, na ɛsan ma yɛnya anigye ne akomatɔyam nso. Ma yɛnhwɛ nsɛm a edidi so yi.\nAwudisɛm a Wɔsi Ano\nNya obu ma nkwa\n“Nni awu.”—Exodus 20:13.\n“Obiara a ɔtan ne nua no yɛ wudini.”—1 Yohane 3:15.\nYɛ obi a ɔpɛ asomdwoe\n“Twe wo ho firi bɔne ho na yɛ papa; hwehwɛ asomdwoeɛ na di akyire.”—Dwom 34:14.\n“Wɔdua tenenee aba wɔ asomdwoeɛ mu ma wɔn a wɔpɛ asomdwoeɛ.”—Yakobo 3:18.\nTwe wo ho firi awudisɛm ho\n“Yehowa na ɔpɛɛpɛɛ ɔteneneeni ne ɔdebɔneyɛfoɔ mu, na obiara a n’ani gye awudisɛm ho no, ne kra kyiri no koraa.”—Dwom 11:5.\n“Mma w’ani mmmere ɔsɛmmɔnedifoɔ, na mfa n’akwan biara. Yehowa kyiri nkontomponi.”—Mmebusɛm 3:31, 32.\nAbusua mu Anigye\n“Mma, montie mo awofoɔ asɛm Awurade mu, na yei na ɛtene: ‘Di wo papa ne wo maame ni’; na ɛno ne mmara a ɛdi kan a bɔhyɛ wɔ mu: ‘Na asi wo yie, na woatena ase akyɛ wɔ asase so.’”—Efesofoɔ 6:1-3.\nTete wo mma yie\n“Monnhyɛ mo mma ahometeɛ, na mmom monkɔ so ntete wɔn Yehowa ntenesoɔ ne nyansakyerɛ mu.”—Efesofoɔ 6:4.\n“Monnhyɛ mo mma abufuo na wɔn abam ammu.”—Kolosefoɔ 3:21.\nDɔ wo hokafo na bu no\n“Mo mu biara nnɔ ne yere sɛ ne ho; na ɔyere deɛ, ɔnnya obuo kɛseɛ mma ne kunu.”—Efesofoɔ 5:33.\nAbɔde a wɔbɔ ho ban\nBible kaa tete Israelfo a na wɔsɛe abɔde no ho asɛm sɛ: “Asase no sotefoɔ ama ho agu fĩ . . . Wɔn a wɔte soɔ no di fɔ.” (Yesaia 24:5, 6) Onyankopɔn ne wɔn a wɔahyɛ da resɛe asase no bɛdi; ‘ɔbɛsɛe wɔn a wɔresɛe asase no.’ (Adiyisɛm 11:18) Wɔremfa wɔn ho nni.\nOnyankopɔn na ɔbɔɔ nnipa anaasɛ wɔfiri mmoa mu?


ሉቃስ 7 NASV – Luka 7 AKCB | Biblica\nሉቃስ 7 NASV – Luka 7 AKCB\n1Yesu kasa kyerɛɛ nkurɔfo no wiee no, ɔkɔɔ Kapernaum. 2Saa bere no ara mu na Roma ɔsraani panyin bi somfo a ɔpɛ nʼasɛm yiye yare denneennen a ɔreyɛ awu. 3Ɔsraani panyin no tee Yesu nka no, ɔsomaa Yudafo mpanyimfo bi se wɔnkɔsrɛ no na ɔmmɛsa ne somfo no yare mma no. 4Woduu Yesu nkyɛn no, wɔde asɛm no too nʼanim srɛɛ no sɛ, ɔmmoa ɔsraani panyin no, efisɛ ɔyɛ onipa pa. 5Wɔkae se, “Ɔyɛ obi a ɔdɔ yɛn man na wasi hyiadan ama yɛn.” 6Yesu ne wɔn sii mu.\nWɔreyɛ adu fie hɔ no, ɔsraani panyin no somaa ne nnamfo bi sɛ, wɔnkɔka nkyerɛ Yesu se, “Awurade, nhaw wo ho, na mensɛ sɛ woba me fi. 7Saa ara na memfata sɛ meba baabi a wowɔ. Kasa, na me somfo no ho bɛyɛ no den. 8Meyɛ obi a mehyɛ tumi ase, nanso mewɔ asraafo bebree hyɛ mʼase. Meka kyerɛ wɔn mu bi se, ‘Kɔ’ a, ɔkɔ. Meka kyerɛ ɔfoforo se, ‘Bra’ a, ɔba. Saa ara nso na mehyɛ me somfo sɛ, ‘Yɛ eyi’ a, ɔyɛ.”\n9Yesu tee asɛm no, ne ho dwiriw no na ɔdan nʼani ka kyerɛɛ nnipakuw a wodi nʼakyi no se, “Anokwa, minhuu obiara a ɔwɔ gyidi sɛ saa ɔbarima yi wɔ Israelman nyinaa mu da.” 10Bere a abɔfo no san koduu fie hɔ no, wohuu sɛ ɔsomfo no ho ayɛ no den.\n11Eyi akyi no, Yesu ne nʼasuafo ne nnipakuw bi a wɔka ne ho no kɔɔ kurow bi a wɔfrɛ no Nain mu. 12Woduu kurotia no, ohuu sɛ wɔrekosie obi. Na owufo no yɛ ɔbea kunafo bi a ɔwɔ kurow no mu no ba barima koro. Na adɔfo bebree di amu no akyi. 13Awurade Yesu huu no no, nʼasɛm yɛɛ no mmɔbɔ, na ɔka kyerɛɛ no se, “Gyae su!”\n14Yesu kosoo funnaka no mu maa wɔn a ɛyɛ wɔn de no gyinae. Ɔka kyerɛɛ owufo no se. “Aberante, mise wo sɛ, nyan!” 15Aberante no sɔre tenaa ase na ɔkasae. Afei Yesu de no maa ne na.\n16Nnipa no nyinaa ho dwiriw wɔn yiye na woyii Onyankopɔn ayɛ kae se, “Odiyifo kɛse bi asɔre wɔ yɛn mu, na Onyankopɔn asian aba ne manfo mu.” 17Nea Yesu yɛɛ yi ho asɛm trɛw koduu Yudea ne nkurow a atwa ho ahyia no nyinaa mu.\n18Yohane asuafo kɔbɔɔ no nea asi no nyinaa ho amanneɛ. 19Yohane somaa nʼasuafo no mu baanu kɔɔ Yesu nkyɛn kobisaa no se, “Wone nea ɔreba no, anaasɛ yɛntwɛn ɔfoforo?”\n20Asuafo no duu Yesu nkyɛn no, wɔka kyerɛɛ no se, “Osuboni Yohane asoma yɛn wo nkyɛn se yemmebisa wo se, wone nea ɔreba no, anaasɛ yɛntwɛn ɔfoforo?”\n21Saa bere no ara mu, Yesu saa nyarewa bebree; otuu ahonhommɔne na ɔmaa anifuraefo huu ade. 22Yesu buaa wɔn se. “Monkɔka nea moahu na moate yi nkyerɛ Yohane se, mema anifuraefo hu ade, mmubuafo nantew, mesa akwatafo yare, asotifo te asɛm, awufo nyan, meka asɛmpa kyerɛ honhom mu ahiafo. 23Nhyira ne wɔn a merento wɔn hintidua.”\n24Yohane asuafo no fii Yesu nkyɛn kɔe no, Yesu dii Yohane ho adanse kyerɛɛ nnipakuw no. Obisaa wɔn se, “Mokɔɔ sare so no, dɛn na muhui? Sare a mframa rehim no ana? 25Ɛno de, dɛn na muhui? Obi a ofura sirikyi ana? Ahemfi na yehu wɔn a wodi yiye na wofura ntama pa. 26Anaa Onyankopɔn diyifo? Ɛno de, mereka akyerɛ mo se, nea muhuu no no sen odiyifo mpo. 27Na saa Yohane yi na Kyerɛwsɛm no ka fa ne ho se,\nƆno na obesiesie kwan ama wo.’\n28Meka kyerɛ mo se onipa biara nni hɔ a wɔawo no a ɔyɛ kɛse sen Yohane. Nanso nea ɔyɛ akumaa koraa wɔ Onyankopɔn ahemman mu no sen no.”\n29Na wɔn a wɔtee nea ɔkae no nyinaa a towgyefo mpo ka ho bi gye too mu se, Onyankopɔn yɛ ɔtreneeni; na wɔsakraa wɔn adwene maa Yohane bɔɔ wɔn asu. 30Na Farisifo ne Kyerɛwsɛm no akyerɛkyerɛfo no de, wɔpoo Onyankopɔn asɛm nti, wɔamma Yohane ammɔ wɔn asu.\n31Yesu bisaa wɔn se, “Dɛn na menka mfa nnɛmma yi ho; na dɛn ho na memfa wɔn ntoto? 32Wɔte sɛ mmofra bi a wɔregoru wɔ agodibea na wɔn mu bi reka akyerɛ afoforo se,\n“ ‘Yɛhyɛn mmɛn maa mo,\n33Osuboni Yohane aba a onnidi na ɔnnom nsa nso muse, ‘Ɔwɔ honhommɔne.’ 34Onipa Ba no nso aba a odidi na ɔnom a muse, ‘Monhwɛ odidifo ne ɔkɔwensani a ɔyɛ towgyefo ne “nnebɔneyɛfo” adamfo!’ 35Nanso wɔn a wodi Onyankopɔn akyi nokware mu no de, wɔn bra di adanse sɛ, nʼakwan nyinaa ye.”\n36Farisini bi frɛɛ Yesu adidi ma ɔpenee so kɔe. 37Ɔte hɔ redidi no, ɔbea bi a obu bra bɔne wɔ kurow no mu tee ne nka no, ɔde aduhuam bi a ɛsom bo tumpan ma kɔɔ hɔ. 38Ɔkotow Yesu nan ase sui, maa ne nusu no fɔw Yesu nan ase. Afei ɔde ne tinwi pepaa nisu no, soo ne nan de aduhuam no sraa ho.\n39Farisini a ɔfrɛɛ Yesu adidi no huu nea ɔbea no yɛe no, ɔkaa wɔ ne tirim se, “Sɛ saa onipa yi yɛ odiyifo ampa ara a, anka obehu sɛ saa ɔbea yi bu ɔbra bɔne.”\n40Yesu huu Farisini no adwene ma ɔka kyerɛɛ no se, “Simon, mewɔ asɛm bi ka kyerɛ wo.”\nSimon nso ka kyerɛɛ Yesu se, “Kyerɛkyerɛfo, ka ɛ.”\n41Yesu ka kyerɛɛ no se, “Osikani bi bɔɔ nnipa baanu bi bosea. Ɔmaa ɔbaako denare ahannum; na ɔbaako no nso ɔmaa no denare aduonum. 42Wɔn mu biara antumi antua ne ka a ɔde no no nti, ɔde kyɛɛ wɔn. Wɔn mu hena na wugye di sɛ ɔbɛpɛ ɔdefo no asɛm yiye?”\n43Simon buae se, “Migye di sɛ nea ɔde ne ka kɛse kyɛɛ no no.”\nYesu kae se, “Woabua no yiye.”\n44Afei Yesu dan nʼani kyerɛɛ ɔbea no bisaa Simon se, “Woahu saa ɔbea yi? Mebaa wo fi, woamma me nsu anhohoro mʼanan ase; nanso saa ɔbea yi de ne nisu ahohoro mʼanan ase, asan de ne tinwi apepa. 45Mebae yi, woanyɛ me atuu amfa amma me akwaaba; nanso efi bere a ɔbea yi bɛtoo me wɔ ha yi, onnyaee me nan mu so. 46Woamfa ngo amfɔw me tirim; nanso ɔbea yi de aduhuam a ɛsom bo asra mʼanan ase. 47Eyi nti mereka akyerɛ wo se, nea ɔbea yi ayɛ nti, wɔde ne bɔne a ɛdɔɔso no akyɛ no, efisɛ wayi ɔdɔ kɛse bi adi akyerɛ. Na nea wɔde ne bɔne a esua akyɛ no no, ne dɔ nso sua.”\n48Afei Yesu ka kyerɛɛ ɔbea no se, “Wɔde wo bɔne akyɛ wo.”\n49Wɔn a ɔne wɔn te adidii no bisabisaa wɔn ho wɔn ho se, “Hena ne saa onipa yi a otumi de bɔne kyɛ?”\n50Yesu ka kyerɛɛ ɔbea no se, “Wo gyidi agye wo nkwa. Fa asomdwoe kɔ.”\nAKCB : Luka 7


Ephesians 3 NIV – Efesofoɔ 3 ASCB\nPaulo, Amanamanmufoɔ Ɔsɛmpakafoɔ\n1Me Paulo, mo amanamanmufoɔ enti, Kristo Yesu de me yɛɛ deduani.\n2Nokorɛm, moate Onyankopɔn adom a ɔnam me so de ma mo no ho asɛm, 3a ɛno ne ahintasɛm a wɔnam adiyie so de ama sɛdeɛ matwerɛ no tiawa dada no. 4Na sɛ mokenkan yei a, ɛnneɛ mobɛte nhunumu a me wɔ wɔ Kristo ahintasɛm ho no ase, 5deɛ wɔannyi ankyerɛ awoɔ ntoatoasoɔ bi mu nnipa sɛdeɛ ɛnnɛ yi Honhom no ada no adi akyerɛ Onyankopɔn asomafoɔ ne adiyifoɔ kronkron no. 6Saa ahintasɛm yi kyerɛ sɛ amanamanmufoɔ ne Israelfoɔ bom yɛ adedifoɔ, wɔbom yɛ onipadua baako, na wɔwɔ kyɛfa wɔ Kristo Yesu mu bɔhyɛ no mu.\n7Onyankopɔn adom akyɛdeɛ a ɔnam ne tumi no adwumayɛ so de ama me no enti, me yɛɛ asɛmpa no ho ɔsomfoɔ. 8Ɛwom sɛ me ne aketewa pa ara wɔ Onyankopɔn nkurɔfoɔ nyinaa mu, nanso Onyankopɔn yɛɛ me adom sɛ menkɔka Asɛmpa a ɛfa Kristo ahonya a emu nni hwehwɛbea no nkyerɛ amanamanmufoɔ, 9na memma nnipa nyinaa nhunu saa ahintasɛm yi dwumadie a wɔde asie wɔ Onyankopɔn a ɔbɔɔ adeɛ nyinaa mu wɔ mfeɛ bebree a atwam no mu. 10Nʼatirimpɔ ne sɛ afei ɔnam asɔre no so bɛda ne nyansa a emu dɔ no adi akyerɛ ewiem mpaninnie ne atumfoɔ, 11sɛdeɛ ɔnam yɛn Awurade Kristo Yesu so wiee ne botaeɛ a ɛwɔ hɔ daa no. 12Afei Kristo ma yɛn akokoɔduru ne ahotosoɔ a ɛma yɛnya gyidie ba Onyankopɔn anim. 13Mesrɛ mo, mommma mo aba mu mmu wɔ amane a mehunu ma mo no ho. Ɛyɛ mo animuonyamhyɛ.\nWɔbɔ Mpaeɛ Ma Efesofoɔ\n14Yei enti, mebu nkotodwe wɔ Agya no anim, 15ɔno na ne din da nʼabusua a ɛwɔ ɔsoro ne asase nyinaa so. 16Mebɔ mpaeɛ sɛ ɔmfiri nʼanimuonyam ahonya no mu mfa ne Honhom a ɛte mo mu no so nhyɛ mo den, 17sɛdeɛ ɛbɛyɛ a Kristo bɛfa mo gyidie so abɛtena mo akoma mu. Sɛ moagye nhini na moatim wɔ ɔdɔ mu no, mebɔ mpaeɛ sɛ 18mo ne ahotefoɔ nyinaa bɛnya tumi, na moate Kristo dɔ no trɛ, ne tentene, ne korɔn ne emu dɔ no ase, 19na moahunu saa ɔdɔ a ɛtra adwene nyinaa so no, na Onyankopɔn ahyɛ mo ma.\n20Animuonyam nka Onyankopɔn a ne tumi yɛ adwuma wɔ yɛn mu. Ɔnam saa tumi yi so yɛ deɛ yɛbisa anaa deɛ yɛsusu ma ɛboro so. 21Animuonyam nka Onyankopɔn wɔ asafo no ne Kristo Yesu mu mfiri ɛnnɛ nkɔsi daapem. Amen.\nASCB : Efesofoɔ 3


KENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nWoahu sika kɔkɔɔ pɛn? Nnipa kakraa bi na wɔahu bi da. Nanso, nnipa ɔpepem pii anya biribi a ɛsom bo sen sika kɔkɔɔ. Ɛno ne Onyankopɔn nyansa. Obiara ‘ntumi mfa sika amapa nsesã,’ na saa ara nso na yɛmfa sika ntɔ.—Hiob 28:12, 15.\nYƐBƐKA a, akwan bi so no, Bible asuafo a wɔwɔ komapa te sɛ nkurɔfo a wɔrehwehwɛ sika kɔkɔɔ. Ehia sɛ Bible asuafo a wɔte saa yere wɔn ho na wɔkɔ so tweetwee Kyerɛwnsɛm no mu hwehwɛ nyansa a ɛsom bo. Ɛnde, akwan mmiɛnsa bɛn na nkurɔfo fa so hwehwɛ sika kɔkɔɔ, na dɛn na yebetumi asua afi mu? Momma yensusuw ho.\nWOANYA SIKA KƆKƆƆ!\nFa no sɛ wonam asubɔnten bi ho, ɛnna wuhuu ɔbo ketewa hyɛnn bi sɛ ɛda fam. Wobɔɔ wo mu ase fae. Ná ɛyɛ sika kɔkɔɔ, enti w’ani gyei paa. Ná ne kɛse nnu mankyese ti, nanso ɛsom bo koraa sen dɛnkyɛmmo a ne kɛse te saa. Ɛba saa a, nea wobɛyɛ ne sɛ wobɛtoto w’ani ahwɛ sɛ wubenya bi aka ho anaa.\nSaa ara na ebia wo nso da bi, Yehowa somfo bi baa wo fie sɛ ɔrebɛka anidaso a ɛwɔ Bible mu ho asɛm akyerɛ wo. Ebetumi aba sɛ Bible mu akorade a edi kan a wuhui no, wo werɛ mfii. Ebia ɛno ne bere a edi kan a wuhui wɔ Bible mu sɛ Onyankopɔn din de Yehowa. (Dw. 83:18) Anaa ebia wuhui sɛ wubetumi abɛyɛ Yehowa adamfo. (Yak. 2:23) Ɛhɔ ara na wuhui sɛ woanya biribi a ɛsom bo sen sika kɔkɔɔ! Ebetumi aba sɛ na wopɛ paa sɛ wunya Bible mu akorade no bi ka ho.\nWOANYA BI AKA HO!\nƐtɔ da a, sika kɔkɔɔ nketenkete boaboa ano wɔ nsuwansuwa ne nsubɔnten mu. Wei yɛ sika kɔkɔɔ a ɛfrafra anhwea mu. Wɔ bere tiaa bi mu no, nkurɔfo a wɔn ani abere rehwehwɛ sika kɔkɔɔ a ɛfrafra anhwea mu no tumi nya bebree a wobetumi atɔn no dɔla mpempem pii.\nBere a wufii ase ne Yehowa Dansefo bi suaa Bible no, ebia wotee nka sɛ obi a ɔrehwehwɛ sika kɔkɔɔ. Obi a ɔte saa horo anhwea pii a sika kɔkɔɔ wom yiyi emu fĩ, na ama ne nsa aka sika kɔkɔɔ no. Bible mu asɛm biara a wobɛkenkan no, ná wudwinnwen ho, na wei maa wunyaa nimdeɛ pii. Ɛboaa wo ma wunyaa nkɔso paa wɔ Onyankopɔn som mu. Wode ahokeka dwinnwenee Bible mu nokware no ho, na wuhuu sɛnea wubetumi abɛn Yehowa. Bio nso, wuhuu ɔkwan a wobɛfa so de wo ho asie Yehowa dɔ mu na ama woanya daa nkwa.—Yak. 4:8; Yuda 20, 21.\nObi a ɔrehwehwɛ sika kɔkɔɔ yere ne ho. Wo nso ɛ? Woyere wo ho hwehwɛ Bible mu nokware a ɛsom bo no?\nSɛnea obi a ɔrehwehwɛ sika kɔkɔɔ de n’ani di sika kɔkɔɔ a ɛfrafra anhwea mu akyi no, wo nso ebia woyeree wo ho hwehwɛɛ Bible mu akorade a ɛsom bo no. Bere a wusuaa Bible mu nokware atitiriw no wiei no, ebia ɛkanyan wo ma wuhyiraa wo nkwa so bɔɔ asu.—Mat. 28:19, 20.\nKƆ SO HWEHWƐ!\nObi a ɔrehwehwɛ sika kɔkɔɔ tumi hu abo a sika kɔkɔɔ wom. Abo no bi wɔ hɔ a, sika kɔkɔɔ a ɛwom no dɔɔso. Enti wotu kɔyam yiyi sika kɔkɔɔ no fi mu. Sɛ w’ani bɔ abo no so a, ebia worenhu sɛ sika kɔkɔɔ wom. Adɛn ntia? Efisɛ abo a sika kɔkɔɔ wom paa no, sɛ wɔyam abo a emu duru bɛyɛ tɔn baako a, ɛnna ebia wobenya sika kɔkɔɔ dwetɛbona 0.3 (gram 10) pɛ! Nanso, obi a ɔrehwehwɛ sika kɔkɔɔ de, onim sɛ sɛ otu abo a ɛte saa a, ɔremmrɛ ngu.\nEnti sɛ obi sua “Kristo ho mfitiasesɛm no” wie mpo a, ehia sɛ ɔbɔ ne ho mmɔden nya nkɔso. (Heb. 6:1, 2) Sɛ woresua Bible a, ɛho hia sɛ woyere wo ho hwehwɛ nsɛm foforo a wubetumi de abɔ wo bra. Ebetumi aba sɛ wode mfe pii na asua Kyerɛwnsɛm no. Ɛno mpo no, yemmisa sɛ, dɛn na wobɛyɛ na ama woanya Bible a woresua no so mfaso?\nKɔ so ara ma w’ani nnye ade a woresua no ho. Ma w’ani nna hɔ na hwehwɛ nea woresua no mu kɔ akyiri. Yere wo ho na wubenya Kyerɛwnsɛm mu akorade. Ɛno ne Onyankopɔn nyansa ne n’akwankyerɛ. (Rom. 11:33) Nea ɛbɛyɛ na woanya Kyerɛwnsɛm mu nimdeɛ pii no, sɛ nnwinnade a wɔde yɛ nhwehwɛmu no bi wɔ wo kasa mu a, fa yɛ adwuma yiye. Sɛ worehwehwɛ Bible mu akwankyerɛ anaa wonte Bible mu nsɛm bi ase a, fa ntoboase yɛ nhwehwɛmu. Bisa afoforo nso na wɔnkyerɛ wo Bible mu nsɛm bi ne asafo nhoma mu nsɛm bi a aboa wɔn na ahyɛ wɔn nkuran. Sɛ wusua Onyankopɔn Asɛm no na wuhu biribi a w’ani gye ho a, ka ho asɛm kyerɛ afoforo.\nNokwasɛm ne sɛ, ɛnyɛ wo botae ne sɛ wubenya nimdeɛ pii kɛkɛ. Ɔsomafo Paulo bɔɔ kɔkɔ sɛ, “nimdeɛ homan.” (1 Kor. 8:1) Enti, bɔ mmɔden brɛ wo ho ase, na ma wo gyidi nyɛ den. Sɛ woyɛ abusua som na wugye bere sua Bible daa a, ɛbɛboa wo ama wode Yehowa asɛm abɔ wo bra. Wei bɛkanyan wo ama woaboa afoforo nso. Nea ɛsen ne nyinaa no, w’ani begye efisɛ woanya biribi a ɛsom bo sen sika kɔkɔɔ.—Mmeb. 3:13, 14.\nAbusua Som: Emu Akwanside ne Ɛso Mfaso


Hu Adepa Wɔ Wo Brɛ Mu\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Catalan Cebuano Chavacano Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ngabere Ngangela Niuean Norwegian Nyaneka Nzema Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uzbek Venda Venezuelan Sign Language Vezo Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n‘Onipa biara nhu adepa, ne brɛ nyinaa mu.’—ƆSƐNKAFO 3:13.\n1-3. (a) Nnipa bebree te nka sɛn wɔ wɔn adwuma ho? (b) Adwuma ho adwene bɛn na Bible hyɛ ho nkuran, na nsɛmmisa bɛn na yebesusuw ho wɔ ti yi mu?\nƐNNƐ, nnipa pii nni anigye wɔ nnwuma a wɔyɛ mu. Esiane sɛ wɔde nnɔnhwerew pii yɛ adwuma a wɔn ani nnye ho nti, sɛ ade rebɛkye ma wɔakɔ adwuma a, na wɔn yam hyehye wɔn. Ɛbɛyɛ dɛn na wɔn a wɔte nka saa no ani agye wɔn adwuma ho na wɔanya akomatɔyam mpo?\n2 Bible ma yenya adwene a ɛfata wɔ adwumaden ho. Ɛka sɛ adwuma ne nea efi mu ba nyinaa yɛ akyɛde. Solomon kyerɛwee sɛ: “Onipa biara bedidi na wanom na wahu adepa, ne brɛ nyinaa mu. Onyankopɔn akyɛde ne no.” (Ɔsɛnkafo 3:13) Yehowa dɔ yɛn na bere nyinaa ɔpɛ sɛ yenya nea eye, enti n’ani gye ho sɛ yebenya akomatɔyam wɔ yɛn adwuma mu na yɛatwa yɛn brɛ so aba. Sɛ yɛbɛtena ne dɔ mu a, ehia sɛ yɛtena ase ma ɛne n’adwene ne ne nnyinasosɛm a ɛfa adwuma ho no hyia.—Kenkan Ɔsɛnkafo 2:24; 5:18.\n3 Yebesusuw nsɛmmisa nnan ho wɔ saa ti yi mu: Yɛbɛyɛ dɛn ahu adepa wɔ yɛn brɛ mu? Adwuma bɛn na ɛnsɛ sɛ nokware Kristofo yɛ? Yɛbɛyɛ dɛn ama yɛn adwuma ne yɛn som akari pɛ? Na adwuma a ɛho hia sen biara bɛn na yebetumi ayɛ? Nanso ansa na yebesusuw nsɛmmisa yi ho no, momma yɛnhwɛ nea yebetumi asua afi adwumayɛfo akunini mmienu a wɔsen biara hɔ—Yehowa Nyankopɔn ne Yesu Kristo.\nODWUMAYƐNI PUMPUNI NE ODWUMAYƐNI A NE HO AKOKWAW\n4, 5. Ɔkwan bɛn so na Bible no kyerɛ sɛ Yehowa yɛ odwumayɛni pa?\n4 Yehowa ne Odwumayɛni Pumpuni no. Genesis 1:1 ka sɛ: “Mfiase no Onyankopɔn bɔɔ ɔsoro ne asase.” Bere a Onyankopɔn bɔɔ asase so nneɛma wiei no, ɔkae sɛ “eye.” (Genesis 1:31) Ɔkwan foforo so no, adwuma a ɔyɛe wɔ asase so no nyinaa maa ne koma tɔɔ ne yam. Akyinnye biara nni ho sɛ Yehowa a ɔyɛ “anigye Nyankopɔn” no nyaa anigye kɛse sɛ odwumayɛni pa.—1 Timoteo 1:11.\n5 Yɛn Nyankopɔn a ɔyɛ nsi no nnyae adwumayɛ da. Bere a ɔbɔɔ asase ne ɛso nneɛma wiei akyi bere tenten bi no, Yesu kae sɛ: “M’Agya ayɛ adwuma abesi sesɛɛ.” (Yohane 5:17) Dɛn na Agya no ayɛ abesi sesɛɛ? Ofi ne soro tenabea hɔ hwɛ adesamma na ɔbɔ wɔn ho ban. Afei wayɛ “abɔde foforo,” honhom mu Kristofo a daakye wɔne Yesu bedi ade wɔ soro. (2 Korintofo 5:17) Ɔreyɛ adwuma ma atirimpɔw a ɔwɔ ma adesamma no aba mu—sɛnea ɛbɛyɛ a wɔn a wɔdɔ no no benya daa nkwa wɔ wiase foforo bi mu. (Romafo 6:23) Sɛ Yehowa hwɛ nea afi n’adwuma mu aba no a, n’ani gye. Nnipa ɔpepem pii na Onyankopɔn atwe wɔn ma wɔagye Ahenni nkrasɛm no so, na wɔasakra wɔn abrabɔ sɛnea wɔbɛtena ne dɔ mu.—Yohane 6:44.\n6, 7. Adanse bɛn na ɛwɔ hɔ a ɛkyerɛ sɛ Yesu de mfe pii yɛɛ adwumaden?\n6 Yesu nso ada ne ho adi fi bere tenten sɛ obi a ɔyɛ adwumaden. Ansa na ɔreba asase so sɛ onipa no, Onyankopɔn de no dii dwuma sɛ “odwumayɛni a ne ho akokwaw” wɔ nneɛma a ɔbɔe wɔ “soro ne asase so” nyinaa mu. (Mmebusɛm 8:22-31; Kolosefo 1:15-17) Bere a Yesu wɔ asase so no, ɔkɔɔ so yɛɛ adwumaden. N’asetena mfiase no, osuaa sɛnea wɔde nnua yɛ adwuma, na ɛma wɔfrɛɛ no “duadwumfo.” (Marko 6:3) Ná saa adwuma no gye ahoɔden ne ahokokwaw yiye, efisɛ saa bere no na wonni mfiri a wɔde pae nnua anaa sotɔɔ a wɔtɔn nnua ho nneɛma wom anaa anyinam ahoɔden a ɛbɛma adwuma no ayɛ mmerɛw. So wubetumi atwa Yesu ho mfonini wɔ w’adwenem sɛ wafi adi rekotwa nnua na mpo ɔretwe akɔ faako a ɔyɛ adwuma no? Anaasɛ Yesu a ɔresi dan—ɔrepaapae mpuran a ɔde bɛbɔ dan so, de asisi apon, na mpo wayɛ dan no mu nneɛma ahorow? Akyinnye biara nni ho sɛ na Yesu nim anigye a obi nya bere a ɔde ahokokwaw yɛ adwumaden no.\n7 Afei na Yesu yɛ mmɔdenbɔfo a ɔde nsi yɛɛ asɛnka adwuma no. Ɔde mfe mmiɛnsa ne fã yɛɛ adwuma a ɛho hia sen biara yi denneennen. Esiane sɛ na ɔpɛ sɛ ɔka asɛm no kyerɛ nnipa pii nti, ɔde bere a ɔwɔ nyinaa yɛɛ adwuma; ná ɔsɔre anɔpahema yɛ adwuma kodu anadwo. (Luka 21:37, 38; Yohane 3:2) “Otutuu akwan kɔɔ nkurow mu ne nkuraa ase kɔkaa asɛm no, na ɔpaee mu kaa Onyankopɔn ahenni ho asɛmpa.” (Luka 8:1) Yesu nantew mfutukwan so twaa akwansin ɔhaha pii kɔkaa asɛmpa no kyerɛɛ nnipa.\n8, 9. Ɔkwan bɛn so na Yesu huu adepa wɔ ne brɛ mu?\n8 So Yesu huu adepa bi wɔ ɔsom adwuma a ɔyeree ne ho yɛe no mu? Yiw! Oguu Ahenni ho nokware aba no, na ogyaw asase a na bere adu sɛ wotwa so aba wɔ n’akyi. Onyankopɔn adwuma a Yesu yɛe no maa no ahoɔden; enti ɛtɔ da bi a na ɔmpɛ sɛ odidi mpo na watumi awie adwuma no. (Yohane 4:31-38) Hwɛ anigye a ebetumi aba sɛ Yesu nyae bere a owiee ne som adwuma wɔ asase so na ɔkaa nokwasɛm yi kyerɛɛ n’Agya no: “Mawie adwuma a wode ama me sɛ menyɛ no de ahyɛ wo anuonyam wɔ asase so.”—Yohane 17:4.\n9 Ampa ara Yehowa ne Yesu hu adepa wɔ wɔn brɛ mu, na eyi yɛ nhwɛso a ɛso nni ma yɛn. Ɔdɔ a yɛwɔ ma Yehowa no ka yɛn ma ‘yesuasua Onyankopɔn.’ (Efesofo 5:1) Saa ara na ɔdɔ a yɛwɔ ma Yesu no nso ka yɛn ma ‘yedi n’anammɔn akyi pɛɛ.’ (1 Petro 2:21) Afei momma yɛnhwɛ ɔkwan a yɛn nso yebetumi afa so ahu adepa wɔ yɛn brɛ mu.\nSƐNEA YEBEHU ADEPA WƆ YƐN BRƐ MU\nSɛ wudi Bible nnyinasosɛm akyi a, ɛbɛboa wo ama woahu adepa wɔ wo brɛ mu\n10, 11. Dɛn na ebetumi aboa yɛn ma yɛanya adwempa wɔ yɛn adwuma ho?\n10 Honam fam adwuma wɔ n’afa wɔ nokware Kristofo asetenam. Yɛpɛ sɛ yenya anigye ne akomatɔyam wɔ yɛn adwuma mu, nanso sɛ yɛn ani nnye adwuma a yɛyɛ ho a, eyi betumi ayɛ asɛnnennen. Yɛbɛyɛ dɛn ahu adepa wɔ yɛn adwuma mu wɔ tebea a ɛte saa mu?\n11 Ɛsɛ sɛ yenya adwempa. Yɛrentumi nsakra yɛn tebea nanso yebetumi asesa yɛn adwene. Onyankopɔn adwene a yebesusuw ho no betumi aboa yɛn ma yɛanya adwempa wɔ yɛn adwuma ho. Sɛ nhwɛso no, sɛ woyɛ abusua ti a, ma ɛntena w’adwenem sɛ, sɛ w’ani nnye w’adwuma ho mpo a, ɛno na ɛboa wo ma wutumi hwɛ w’abusua. Kae sɛ Onyankopɔn bu w’adɔfo a wobɛhwɛ wɔn no aniberesɛm. N’Asɛm ka sɛ, sɛ obi ntumi hwɛ n’abusua a, “ɔyɛ onipa bɔne sen nea onnye nni mpo.” (1 Timoteo 5:8) Sɛ woma ɛtena w’adwenem sɛ adwuma a woyɛ no na ɛma wutumi di asɛyɛde a Onyankopɔn de ato wo so no ho dwuma a, ebetumi ama woanya anigye ne akomatɔyam a ebia wɔn a wo ne wɔn yɛ adwuma no nni bi.\n12. Akwan bɛn so na nsi a yɛyɛ ne nokware a yedi wɔ yɛn adwumam no de akatua ba?\n12 Ɛsɛ sɛ yɛyɛ nsi na yedi nokware. Sɛ yɛyere yɛn ho yɛ adwuma na yɛyɛ no yiye a, ebetumi ama yɛanya nhyira. Adwumawura biara pɛ adwumayɛfo a wɔde nsi ne ahokokwaw yɛ adwuma. (Mmebusɛm 12:24; 22:29) Sɛ́ nokware Kristofo no, yedi nokware wɔ yɛn adwumam—ɛnsɛ sɛ yewia sika anaa adwumam nneɛma biara na ɛnsɛ sɛ yɛfa adwuma bere yɛ biribi foforo. (Efesofo 4:28) Sɛnea yehui wɔ nhoma yi Ti 14 no, nokwaredi de akatua ba. Sɛ obi yɛ nokwaredifo wɔ adwumam a, afoforo tumi de wɔn ho to no so. Na sɛ yɛn adwumawura hu yɛn nokwaredi oo, wanhu oo, yebetumi anya akomatɔyam sɛ yɛwɔ “ahonim pa” na yɛresɔ Onyankopɔn a yɛdɔ no no ani.—Hebrifo 13:18; Kolosefo 3:22-24.\n13. Sɛ yɛyɛ nhwɛso pa wɔ adwumam a, dɛn na ebefi mu aba?\n13 Ɛsɛ sɛ yehu sɛ yɛn abrabɔ betumi ahyɛ Onyankopɔn anuonyam. Sɛ yekura Kristofo abrabɔ kronn mu wɔ yɛn adwuma mu a, afoforo behu. Dɛn na ebefi mu aba? Ɛbɛma “yɛn Agyenkwa Onyankopɔn nkyerɛkyerɛ ho aba nyam.” (Tito 2:9, 10) Yiw, yɛn abrabɔ pa bɛma afoforo ahu sɛ yɛn som yɛ fɛ, na ɛbɛtwetwe wɔn aba ho. Hwɛ sɛnea wobɛte nka afa bere a wo yɔnko dwumayeni gye nokware no esiane nhwɛso pa a woyɛ wɔ adwumam nti! Nea ɛho hia titiriw no, susuw eyi ho hwɛ: Akatua bɛn na ɛsen sɛ wubehu sɛ w’abrabɔ pa hyɛ Yehowa anuonyam na ɛma ne koma ani gye?—Kenkan Mmebusɛm 27:11; 1 Petro 2:12.\nNHUMU A YƐDE BƐPAW ADWUMA\n14-16. Sɛ yɛrepaw adwuma a yɛbɛyɛ a, nsɛmmisa a ɛho hia bɛn na ɛsɛ sɛ yesusuw ho?\n14 Bible nkyerɛ adwuma pɔtee a eye ne nea enye. Nanso eyi nkyerɛ sɛ yebetumi ayɛ adwuma biara a sɛnea ɛte no mfa ho. Kyerɛwnsɛm no betumi aboa yɛn ma yɛapaw adwuma a ɛho tew na ɛsɔ Onyankopɔn ani na yɛakwati adwuma a ɛnsɔ n’ani. (Mmebusɛm 2:6) Sɛ yɛpɛ sɛ yɛpaw adwuma a yɛbɛyɛ a, nsɛmmisa mmienu a ɛho hia bi wɔ hɔ a ɛsɛ sɛ yesusuw ho.\n15 So saa adwuma yi bɛma yɛayɛ biribi pɔtee a Bible kasa tia? Onyankopɔn Asɛm hyɛ yɛn pefee sɛ yɛmmmɔ korɔn, yennni atoro, na yɛnnyɛ ahoni biara. (Exodus 20:4; Asomafo Nnwuma 15:29; Efesofo 4:28; Adiyisɛm 21:8) Enti yɛbɛpo adwuma biara a ɛhwehwɛ sɛ yɛyɛ nneɛma a ɛtete saa. Ɔdɔ a yɛwɔ ma Yehowa no remma yɛn kwan da sɛ yɛnyɛ adwuma biara a emu nneyɛe bu Onyankopɔn mmara so.—Kenkan 1 Yohane 5:3.\n16 So saa adwuma a yɛbɛyɛ no bɛkyerɛ sɛ yɛreboa anaa yɛrehyɛ adebɔne bi ho nkuran? Susuw nhwɛso bi ho. Sɛ wɔfa yɛn adwuma bi mu sɛ yennye ahɔho a wɔba hɔ a, mfomso nnim. Nanso sɛ Kristoni bi nya adwuma a ɛte saa wɔ ayaresabea a ada ne ho adi sɛ wotu nyinsɛn gu nso ɛ? Nokwarem no, n’adwuma no nhwehwɛ sɛ ɔboa ma wotu nyinsɛn gu tee. Nanso so adwuma a ɔyɛ wɔ hɔ no renkyerɛ sɛ ɔreboa ayaresabea a ne dwumadi ara ne sɛ wotu nyinsɛn gu—biribi a Onyankopɔn Asɛm kasa tia no anaa? (Exodus 21:22-24) Sɛ́ nnipa a wɔdɔ Yehowa no, yɛmpɛ sɛ yɛde yɛn ho bɛbata nneyɛe biara a ɛne Kyerɛwnsɛm nhyia ho.\n17. (a) Sɛ yɛresi gyinae wɔ adwuma bi ho a, nneɛma bɛn na ɛsɛ sɛ yesusuw ho? (Hwɛ adaka “ So Ɛsɛ Sɛ Meyɛ Adwuma Yi?”) (b) Ɔkwan bɛn so na yɛn ahonim betumi aboa yɛn ama yɛasi gyinae a ɛsɔ Onyankopɔn ani?\n17 Sɛ adwuma ho nsɛm sɔre a, yebetumi anya ho mmuae bere a yɛtɔ yɛn bo ase susuw nsɛmmisa a ɛho hia a ɛwɔ nkyekyɛm 15 ne 16 ho no. Bio nso, nneɛma afoforo bi wɔ hɔ a ɛsɛ sɛ yɛde ahwɛyiye susuw ho bere a yɛresi gyinae afa adwuma bi ho no. * Ɛnsɛ sɛ yɛhwɛ kwan sɛ akoa nokwafo no bɛyɛ mmara afa tebea biara a ɛbɛsɔre ho. Ɛha na ɛsɛ sɛ yɛde nhumu di dwuma. Sɛnea yehui wɔ Ti 2 no, ehia sɛ yɛtete yɛn ahonim denam Onyankopɔn Asɛm a yebesua na yɛde abɔ yɛn bra da biara da no so. Bere a yɛde yɛn “adwene yɛ adwuma” ma ɛkokwaw no, na yɛretete no, na yɛn ahonim betumi aboa yɛn ama yɛasi gyinae a ɛsɔ Onyankopɔn ani na ama yɛatena ne dɔ mu.—Hebrifo 5:14.\nSO ƐSƐ SƐ MEYƐ ADWUMA YI?\nNnyinasosɛm: “Monyɛ ne nyinaa mfa nhyɛ Onyankopɔn anuonyam.”—1 Korintofo 10:31.\nSo saa adwuma yi bɛma mayɛ nneɛma bi a Onyankopɔn Asɛm kasa tia tee?—Exodus 20:13-15.\nSɛ meyɛ saa adwuma yi a ɛbɛkyerɛ sɛ mereboa adebɔne bi anaa?—Adiyisɛm 18:4.\nSo ɛyɛ adwuma a wɔyɛ de boa nnipa kɛkɛ a Kyerɛwnsɛm no nkasa ntia?—Asomafo Nnwuma 14:16, 17.\nAdwuma no wɔ nkɛntɛnso bɛn; so ɛbɛhaw afoforo ahonim?—Romafo 14:19-22.\nSɛ migyaw m’abusua hɔ kɔyɛ adwuma wɔ ɔman foforo so a, ebenya m’abusua nkate ne wɔn som so nkɛntɛnso bɛn?—Efesofo 5:28–6:4.\nSƐNEA YƐBƐKARI PƐ WƆ ADWUMA HO\n18. Dɛn nti na ɛnyɛ mmerɛw sɛ yɛbɛkari pɛ wɔ yɛn som mu?\n18 Ɛnyɛ mmerɛw sɛ yɛbɛkari pɛ wɔ yɛn som mu wɔ “nna a edi akyiri” “mmere a emu yɛ den” yi mu. (2 Timoteo 3:1) Ɛnyɛ mmerɛw sɛ obi benya adwuma na wakɔ so ayɛ no daa. Sɛ́ nokware Kristofo no, yenim hia a ɛho hia sɛ yɛyɛ adwumaden de hwɛ yɛn mmusua. Nanso sɛ yɛanyɛ ahwɛyiye a, adwumam nhyɛso anaa wiase no honam fam adedodowpɛ su betumi atwitware yɛn som mu. (1 Timoteo 6:9, 10) Momma yɛnhwɛ sɛnea yebetumi akari pɛ na yɛaso “nneɛma a ehia koraa no” mu.—Filipifo 1:10.\n19. Dɛn nti na ɛfata sɛ yenya Yehowa mu ahotoso koraa, na dɛn na ahotoso a ɛte saa boa yɛn ma yɛkwati?\n19 Fa wo ho nyinaa to Yehowa so. (Kenkan Mmebusɛm 3:5, 6.) So ɛmfata sɛ yɛde yɛn ho to Yehowa so? Asɛm no ne sɛ odwen yɛn ho. (1 Petro 5:7) Onim yɛn ahiade sen sɛnea yenim, na ne nsa nyɛ tiaa. (Dwom 37:25) Enti ɛsɛ sɛ yetie n’Asɛm mu afotusɛm yi: “Mommma sikanibere mmma mo asetena mu, na momma nea mowɔ no ara nnɔɔso mma mo. Na [Onyankopɔn aka] sɛ: ‘Merennyaw wo na merempa wo nso da.’” (Hebrifo 13:5) Anuanom a wɔde wɔn bere nyinaa yɛ ɔsom adwuma no mu pii betumi adi adanse sɛ Onyankopɔn tumi ma yɛn nea yehia wɔ asetenam. Sɛ yɛwɔ Yehowa mu ahotoso koraa sɛ ɔbɛhwɛ yɛn so a, yɛbɛkwati sɛ yɛbɛma yɛn abusua ahiade ahaw yɛn aboro so. (Mateo 6:25-32) Yɛremma honam fam ahiade mma yennyae yɛn som mu dwumadi ahorow te sɛ asɛmpaka adwuma no ne adesuakɔ.—Mateo 24:14; Hebrifo 10:24, 25.\n20. Wɔka sɛ yɛmma yɛn aniwa nhwɛ tee a, ɛkyerɛ sɛn, na yɛbɛyɛ dɛn ayɛ saa?\n20 Ma w’aniwa nhwɛ tee. (Kenkan Mateo 6:22, 23.) Yɛn aniwa a ɛbɛhwɛ tee no kyerɛ sɛ yɛremma nneɛma pii nkyere yɛn so. Kristoni de n’aniwa si ade titiriw baako so—Onyankopɔn apɛde a ɔbɛyɛ. Sɛ yɛn aniwa hwɛ tee a, yɛremfa yɛn adwene nsi adwuma a ɛbɛma yɛanya sika pii ne akɛsesɛm so. Saa ara nso na yɛremma yɛn kɔn nnɔ sɛ yebenya nneɛma a aba so foforo a wɔbɔ ho dawuru sɛ ɛno na yehia na ama yɛanya anigye no. Wobɛyɛ dɛn atumi ahwɛ tee? Ade baako ne sɛ woremma ɛka a ɛho nhia mmɛyɛ adesoa wɔ wo so. Nhwehwɛ nneɛma ntwa wo ho nhyia mma w’asetena mmɛyɛ kuntann, efisɛ egye bere na wode ahwɛ ne nyinaa so. Tie Bible afotu a ɛse yɛmma yɛn “ano aduan ne nea yɛde kata yɛn ho” nnɔɔso mma yɛn no. (1 Timoteo 6:8) Yɛ wo ho awiɛmfo sɛnea wubetumi biara.\n21. Dɛn nti na ɛsɛ sɛ yɛde nneɛma a ɛho hia sisi yɛn ani so, na dɛn na ɛsɛ sɛ edi kan wɔ yɛn asetenam?\n21 Fa ɔsom mu hokwan ahorow sisi w’ani so na di akyi. Ɛnyɛ nneɛma nyinaa na yebetumi ayɛ wɔ asetenam, enti ɛsɛ sɛ yɛde yɛn ani si nea ehia so. Anyɛ saa a, nneɛma a ɛho nhia begye yɛn bere nyinaa na aka nea ɛho hia no mmom ahyɛ. Dɛn ne ade titiriw wɔ yɛn asetenam? Nnipa pii pɛ sɛ wosua ade kɔ akyiri sɛnea ɛbɛyɛ a wobenya adwuma pa ayɛ wɔ saa wiase yi mu. Nanso Yesu tuu n’akyidifo fo sɛ ‘wɔnkɔ so nhwehwɛ ahenni no kan.’ (Mateo 6:33) Yiw, sɛ́ nokware Kristofo no, yɛde Onyankopɔn Ahenni di kan wɔ yɛn asetenam. Ɛsɛ sɛ yɛn asetena kwan nyinaa—nea yɛpaw, botae a yɛde sisi yɛn ani so, ne nneɛma a yedi akyi—kyerɛ sɛ Onyankopɔn Ahenni no ne n’apɛde ho hia yɛn sen honam fam nneɛma ne wiase no nhomasua anaa biribi foforo.\n“GYINAE BI A MISII AMA MANYA ANIGYE NE AKOMATƆYAM”\n“Na mebɔ mmɔden wɔ m’adesua mu nti wɔbɔɔ m’abaso sɛ minkosua ade wɔ sukuu bi a agye din wɔ New York kuropɔn mu a merentua hwee. Me papa hyɛɛ me sɛ menhwehwɛ kwan wɔ sukuupɔn ahorow a agye din mu. Emu bi too nsa frɛɛ me, na minyaa hokwan mpo sɛ mɛkɔ akosua ade wɔ sukuupɔn baako a agye din yiye wɔ United States kwa. Nanso nsɛm mmienu bi nti, mepoo saa hokwan no. Nea edi kan no, na mitumi hu sɛ asiane wom sɛ mefi fie akɔtena sukuu mu. Nea ɛto so mmienu, na mepɛ paa sɛ mɛyɛ akwampae adwuma.\n“Mayɛ akwampae adwuma no bɛboro mfe 20 ni. Mede me ho ahyɛ ɔsom adwuma afã horow pii mu; masom wɔ mmeae a wohia mmoa, maboa ma wɔasisi Ahenni Asa, na maboa ma wɔahwɛ wɔn a asiane ato wɔn. Seesei mede anigye ne wɔn a wɔka ɔman foforo so kasa reyɛ adwuma wɔ New York kuropɔn mu.\n“Sɛ mitwa m’ani hwɛ bere nyinaa som adwuma a mayɛ no a, mihu sɛ manya nhyira pii. Gyinae a misii no ama manya anigye ne akomatɔyam. Meremfa osuahu ne nnamfo a manya no nsesa hwee.”—Zenaida.\nASƐNKA ADWUMA NO A YƐBƐYERE YƐN HO AYƐ\nSɛ yɛma asɛnka adwuma no di kan wɔ yɛn asetenam a, ɛbɛkyerɛ sɛ yɛdɔ Yehowa\n22, 23. (a) Dɛn ne nokware Kristofo adwuma titiriw, na yɛbɛyɛ dɛn akyerɛ sɛ saa adwuma yi ho hia yɛn ampa? (Hwɛ adaka “ Gyinae Bi A Misii Ama Manya Anigye Ne Akomatɔyam.”) (b) Dɛn na woasi wo bo sɛ wobɛyɛ wɔ honam fam adwuma ho?\n22 Esiane sɛ yenim sɛ yɛwɔ awiei bere mu nti, ɛsɛ sɛ yɛde yɛn ani si nokware Kristofo adwuma titiriw a ɛne asɛnka ne asuafoyɛ adwuma no so. (Mateo 24:14; 28:19, 20) Yɛpɛ sɛ yɛde yɛn ho nyinaa hyɛ nkwagye adwuma no mu de suasua Yesu. Yɛbɛyɛ dɛn akyerɛ sɛ saa adwuma yi ho hia yɛn? Onyankopɔn nkurɔfo pii fi wɔn komam nyinaa de wɔn ho ahyɛ asɛnka adwuma no mu sɛ adawurubɔfo wɔ asafo no mu. Ebinom nso ayɛ nhyehyɛe ma wɔsom sɛ akwampaefo anaa asɛmpatrɛwfo. Awofo pii nim sɛ honhom fam nneɛma ho hia, enti wɔahyɛ wɔn mma nkuran ma wɔde wɔn ho ahyɛ bere nyinaa som adwuma no mu. So wɔn a wɔde nsi bɔ Ahenni no ho dawuru no hu adepa bi wɔ wɔn som adwuma mu? Yiw, wohu! Ɔkwan titiriw a yebetumi afa so anya anigye, akomatɔyam, ne nhyira pii wɔ asetenam ne sɛ yebefi yɛn koma nyinaa mu asom Yehowa.—Kenkan Mmebusɛm 10:22.\n23 Yɛn mu bebree de bere pii yɛ honam fam adwuma de hwɛ yɛn mmusua. Kae sɛ Yehowa pɛ sɛ yehu adepa wɔ yɛn brɛ mu. Sɛ yɛma yɛn su ne yɛn nneyɛe ne Onyankopɔn adwene ne ne nnyinasosɛm hyia a, yebetumi anya anigye wɔ yɛn adwuma mu. Nanso momma yensi yɛn bo sɛ yɛremma honam fam adwuma biara nyi yɛn adwene mfi Onyankopɔn Ahenni ho asɛmpaka adwuma no so, efisɛ ɛno ne yɛn adwuma titiriw. Sɛ yɛde adwuma yi di kan wɔ yɛn asetenam a, ɛbɛkyerɛ sɛ yɛdɔ Yehowa, na eyi bɛma yɛakɔ so atena ne dɔ mu.\n^ nky. 17 Sɛ wopɛ sɛ wuhu pii fa adwuma ho a, hwɛ Ɔwɛn-Aban, April 15, 1999, kratafa 28-30, ne Ɔwɛn-Aban, January 1, 1983, kratafa 18. (Borɔfo de no yɛ July 15, 1982, kratafa 26.)


Bethel Bea a Wɔdorɔw Mfonyin, U.S.A.\nBethel yɛ Hebrew dzin a ɔkyerɛ “Nyankopɔn ne fie.” (Genesis 28:17, 19) Ɔyɛ dzin a ɔfata a wɔdze ama adan ahorow a Jehovah Adasefo esisi wɔ wiadze mfɛndzanan nyina, na hɔ na wofi hwɛ asɛmpakã edwuma no do na wɔdze ho akwankyerɛ ma. Akwankyerɛ Kuw no som wɔ wiadze nyina edwumayɛbea tsir wɔ New York State, U.S.A., na hɔ na wofi hwɛ edwumayɛbea nkorbata ahorow a ɔwɔ aman pii do no hɔn dwumadzi do. Hɔn a wɔsom wɔ mbea ahorow yi kã bɔ mu yɛ kuw kor, na wɔfrɛ hɔn Bethel ebusua. Tse dɛ ebusua no, wɔtse fakor, wɔyɛ edwuma bɔ mu, wodzidzi bɔ mu, na wɔdze koryɛ sũa Bible no.—Ndwom 133:1.\nƆyɛ bea soronko a ebusua no mufo wɔ ahofama sunsum. Wɔ Bethel fie biara mu no, Christianfo mbarimba nye mbaa wɔ hɔ a woetu hɔnho akyɛ reyɛ Nyankopɔn n’apɛdze na wɔdze hɔn ber nyina reyɛ Ahendzi edwuma no. (Matthew 6:33) Hɔn mu biara nngye akatua, na mbom wɔma hɔn edziban, dabew nye sika kakra a wɔdze twitwa hɔnho. Obiara a ɔwɔ Bethel no wɔ edwuma a ɔyɛ. Binom yɛ hɔn edwuma no wɔ ɔfese, gyaadze anaa edzidzibea. Afofor yɛ edwuma wɔ beebi a wotsintsim anaa wɔyɛ nwoma ahorow, beebi a wɔhor ndzɛmba, anaa beebi a wosiesie mfir ahorow. Binom so siesie adan mu anaa wɔyɛ ndwuma afofor so.\nƆyɛ bea a wɔyɛ edwumadzen dze taa Ahendzi asɛmpakã edwuma no ekyir. Bethel biara no botae tsitsir nye dɛ ɔbɛma nyimpa dodowara atse Bible mu nokwar no ho asɛm. No ho nhwɛdo kor nye nwomaba yi. Akwankyerɛ Kuw no na ɔhwɛe ma wɔkyerɛwee, na wɔdze faa kɔmpiwta do kɛmaa kasa asekyerɛ ekuw ɔhaha pii a wɔwɔ wiadze nyina no ma wɔkyerɛɛ ase. Afei, wɔdze mfir a otsintsim nwoma ntsɛntsɛm tsintsimii wɔ Bethel nwoma tsintsimbea ahorow bi mu, na wɔdze monaa asafo ahorow a hɔn dodow bɔbor 115,000. Wɔ edwuma yi ne fã biara mu no, Bethel mbusua boa kɛse ma wɔyɛ edwuma a ɔgye ntsɛmpɛ sen biara—Ahendzi asɛmpakã edwuma no.—Mark 13:10.\nWoananom na wɔsom wɔ Bethel, na wɔyɛ dɛn hwɛ hɔn?\nEbɛn edwuma a ɔgye ntsɛmpɛ na Bethel dwumadzi biara boa?\nVideo Tsiabaa: Jehovah Adasefo Wiadze Nyina Asɛnka Ɔsatu\nHwɛ siantsir a wɔdze ndɔnhwer ɔpepepem pii rekã asɛmpa no wɔ kasa ɔhaha pii mu no.


Job 15 KJV – Hiob 15 AKCB | Biblica\nJob 15 KJV – Hiob 15 AKCB\nElifas Mmuae A Ɛto So Abien\n1Na Temanni Elifas buae se,\n2“Enti onyansafo de nsɛm a aba biara nni mu beyi nʼano\nanaasɛ ɔde apuei mframa a emu yɛ hyew bɛhyɛ nʼafuru ma?\n3Ɔde nsɛm huhuw begye akyinnye,\naka nsɛm a mfaso biara nni so ana?\n4Wototo onyamesuro ase mmom\nna wusiw Onyankopɔn som ho kwan.\n5Wo bɔne kyerɛ wʼano nea ɔnka;\nna woafa anitew tɛkrɛma.\n6Wʼankasa wʼano bu wo kumfɔ, ɛnyɛ me de;\nwʼankasa wʼano di adanse tia wo.\n7“Wone onipa a wɔwoo wo dii kan ana?\nWɔwoo wo ansa na wɔrewo nkoko ana?\n8Wutie Onyankopɔn afotu ana?\nWo nko ara na wunim nyansa ana?\n9Dɛn na wunim a, yennim?\nNhumu bɛn na wowɔ a yenni?\n10Nea wafuw dwen ne akwakoraa wɔ yɛn afa\nwɔn a wɔanyinyin sen wʼagya mpo.\nne nsɛm a wɔka no brɛoo kyerɛ wo no sua ma wo ana?\n12Adɛn nti na wo koma atwe wo akɔ\nadɛn nti na wʼani asɔ gya,\n13na woadan wʼabufuw agu Onyankopɔn so\nna woma saa nsɛm yi pue fi wʼano?\n14“Ɔdesani ne hena a obetumi ayɛ pɛ,\nanaasɛ nea ɔbea awo no bɛn na obetumi ayɛ ɔtreneeni?\n15Onyankopɔn nni ahotoso wɔ nʼakronkronfo mu\nɔsorosoro mpo nyɛ kronkron wɔ nʼani so,\n16na me ne onipa debɔneyɛfo ne omumɔyɛfo a\nɔnom bɔne sɛ nsu.\n17“Tie me, na mɛkyerɛ wo mu;\nma menka nea mahu nkyerɛ wo,\n18nea anyansafo apae mu aka,\na wɔamfa biribiara a wonya fii wɔn agyanom hɔ no ansie\n19(wɔn nko ara na wɔde asase no maa wɔn\nbere a ananafo biara nni wɔn mu):\n20Omumɔyɛfo kɔ ahohia mu, ne nkwanna nyinaa,\nna basabasayɛni nso, ne mfe a wɔahyehyɛ ama no nyinaa.\n21Nnyigyei a ɛyɛ hu hyɛ nʼasom ma;\nna sɛ ɛyɛ sɛ nneɛma rekɔ yiye ma no a, akorɔmfo tow hyɛ ne so.\n22Ɔpa abaw sɛ obeguan afi sum mu;\nwɔabɔ no ato hɔ ama afoa.\n23Okyinkyin hwehwɛ aduan;\nonim sɛ sum da no abɛn.\n24Ɔhaw ne ahoyeraw yi no hu;\nɛhyɛ ne so sɛ ɔhene a wasiesie ne ho ama ɔko,\n25efisɛ ɔteɛteɛ ne nsa kyerɛ Onyankopɔn\nna ɔma ne ho so tia Otumfo,\n26wɔde nkatabo a mu piw na ɛyɛ den\nkɔ ne so a, onsuro obiara.\n27“Ɛwɔ mu sɛ srade ama nʼafono atotɔ\nna nʼasen mu nam abubu agu so de,\n28nanso ɔbɛtena nkurow a agu so\nna watena afi a obi nte mu,\nafi a ɛrebubu mu.\n29Ɔrenkɔ so nyɛ ɔdefo bio, na nʼahonya rennyina,\nna nʼagyapade so bɛtew na ayera wɔ asase so.\n30Ɔrenguan sum no;\nogyaframa bɛhyew ne mman,\nna Onyankopɔn anom ahomegu bɛsoa no akɔ.\n31Ɛnsɛ sɛ ɔde ne ho to nneɛma huhuw so de daadaa ne ho,\nefisɛ ɔrennya hwee mfi mu.\n32Ansa na ne da bedu no, wobetua no ka a bi nka,\nna ne mman renyɛ frɔmfrɔm.\n33Ɔbɛyɛ sɛ bobedua a wɔaporow so aba a ennyin ɛ,\nte sɛ ngodua a ne nhwiren reporow gu fam.\n34Na abɔnefo fekuw a wonnim Onyankopɔn no rensow aba,\nna ogya bɛhyew wɔn a wɔdɔ kɛtɛasehyɛ no ntamadan.\n35Wonyinsɛn ɔhaw na wɔwo bɔne;\nwɔn awotwaa siesie nnaadaa.”\nAKCB : Hiob 15


הבשורה על-פי מרקוס 5 HHH – Marko 5 ASCB | Biblica\nהבשורה על-פי מרקוס 5 HHH – Marko 5 ASCB\nYesu Sa Ɔbarima Bi A Ɔwɔ Honhommɔne Yadeɛ\n1Yesu ne nʼasuafoɔ bɛduruu ɛpo no fa baabi wɔ Gerasefoɔ asase so. 2Ɔresi afiri kodoɔ no mu no, ɔbarima bi a honhommɔne wɔ ne mu de mmirika firi amusieeɛ bɛhyiaa no. 3Na saa ɔbarima yi te amusieeɛ hɔ. 4Ɔyɛ obi a na ne ho yɛ den yie enti, sɛ wɔde nkɔnsɔnkɔnsɔn mpo gu ne nsa a, ɔtumi bubu mu a obiara ntumi nkɔ nʼanim. 5Anadwo ne awia nyinaa na ɔnenam amusieeɛ hɔ mmepɔ no mu a, ɔde aboɔ a ano yɛ nam twitwa ne ho.\n6Ɔbarima yi hunuu Yesu wɔ akyirikyiri no, ɔtuu mmirika, bɛbuu no nkotodwe. 7Ɔteateaam sɛ, “Yesu, Ɔsorosoro Onyankopɔn no Ba, ɛdeɛn na wowɔ ne me yɛ? Mesrɛ wo, ɛnyɛ me ayayadeɛ biara!” 8Yesu tiaa honhommɔne a ɛwɔ ɔbarima no mu no sɛ, “Honhommɔne, firi ne mu fi!”\n9Yesu bisaa no sɛ, “Wɔfrɛ wo sɛn?”\nƆbuaa Yesu sɛ, “Me din de ‘Ɛdɔm’ ɛfiri sɛ, yɛdɔɔso.” 10Afei, ɔsrɛɛ Yesu anibereɛ so sɛ ɔmmpam wɔn nkɔ akyirikyiri.\n11Saa ɛberɛ no, na mprakokuo bi redidi wɔ bepɔ no nkyɛn baabi a ɛbɛn ɛpo no. 12Enti, ahonhommɔne no srɛɛ Yesu sɛ, “Tu yɛn na yɛnkɔhyɛ mprako no mu.” 13Yesu maa wɔn ho ɛkwan ma wɔkɔhyɛɛ mprako no mu. Mprako no de ahoɔherɛ sianee bepɔ no kɔguu ɛpo no mu ma ɛfaa wɔn.\n14Mprakohwɛfoɔ no dwane baa nkuro a ɛbɛn hɔ no mu bɛkaa deɛ wɔahunu no kyerɛɛ wɔn. Wɔn a wɔteeɛ no kɔhwɛɛ deɛ asie no. 15Nnipakuo no duruu baabi a Yesu wɔ no, wɔhunuu ɔbarima a na honhommɔne ahyɛ no ma no sɛ ɔte hɔ dinn a nʼadwenem ate no. Yei maa wɔn ho dwirii wɔn. 16Wɔn a wɔhunuu asɛm a asi no ka kyerɛɛ afoforɔ, 17maa nnipakuo no srɛɛ Yesu sɛ, ɔmfiri wɔn nkyɛn nkɔ, na wɔn ho ntɔ wɔn!\n18Enti, ɔsane foro kɔtenaa kodoɔ no mu. Ɔbarima a na honhommɔne wɔ ne mu no srɛɛ Yesu sɛ ɔpɛ sɛ ɔne no kɔ. 19Nanso, Yesu kaa sɛ, “Dabi, na kɔ na kɔka anwanwadeɛ a Onyankopɔn ayɛ ama wo yi ne nʼahummɔborɔ ho asɛm kyerɛ wʼabusuafoɔ.” 20Enti, ɔbarima no firi hɔ kɔɔ Dekapoli, “Nkuro Edu” no a, ɛwɔ saa ɔmantam no mu, kɔkaa anwanwadeɛ a Yesu ayɛ ama no no kyerɛɛ obiara. Wɔtee asɛm no, wɔn ho dwirii wɔn.\n21Yesu de kodoɔ no tware baa ɛpo no fa baabi no, nnipakuo bɛtwaa ne ho hyiaa wɔ mpoano hɔ. 22Asafopanin bi a na ɔwɔ hɔ a wɔfrɛ no Yairo no, buu Yesu nkotodwe, 23srɛɛ no sɛ, ɔnsa ne babaa yadeɛ mma no. Ɔfiri ahoyera mu ka kyerɛɛ Yesu sɛ, “Abɔfra no rewu, enti mesrɛ wo sɛ, fa wo nsa bɛka no na ɔnnya nkwa.” 24Yesu ne no kɔeɛ a nnipakuo no di wɔn akyi.\n25Na ɔbaa bi a watu mogya mfirinhyia dumienu ka nnipakuo no ho. 26Ɔde ne yadeɛ no akyin ayaresafoɔ bebree so, atua sika bebree ama wayɛ ohiani, nanso na ne ho ntɔ no ara. 27Na wate anwanwadeɛ a Yesu ayɛ no nyinaa, na ɛno enti ɔde ne ho fraa nnipakuo no, firii Yesu akyi sɔɔ nʼatadeɛ ano. 28Ɔdwenee ho kaa sɛ, “Sɛ metumi nya ne ho ɛkwan, de me nsa sɔ nʼatadeɛ mu kɛkɛ a, me ho bɛtɔ me.” 29Ampa ara, ɛsɔ a ɔsɔɔ nʼatadeɛ no mu pɛ, na mogya no twa maa ne ho tɔɔ no!\n30Amonom hɔ ara, Yesu tee nka sɛ tumi bi afiri ne mu. Ɔdanee ne ho kyerɛɛ nnipakuo no bisaa sɛ, “Hwan na ɔsɔɔ mʼatadeɛ mu no?”\n31Nʼasuafoɔ no buaa sɛ, “Saa nnipakuo a obiara de ne ho twitwiri ne yɔnko yi na worebisa sɛ, ‘Hwan na ɔde ne nsa aka mʼatadeɛ?’ ”\n32Nanso, ɔpɛɛ sɛ ɔhunu onipa ko a ɔsɔɔ nʼatadeɛ mu no. 33Ɛberɛ a ɔbaa no hunuu asɛm a asie no, ɔde ahopopoɔ bɛbuu Yesu nkotodwe kaa deɛ ɔyɛeɛ no kyerɛɛ no. 34Yesu ka kyerɛɛ no sɛ, “Ɔbabaa, wo gyidie ama wo ho atɔ wo; fa asomdwoeɛ kɔ; wo yadeɛ no agyae.”\nYairo Babaa No Nyane\n35Ɔgu so rekasa kyerɛ ɔbaa no no, abɔfoɔ firi Yairo efie bɛbɔɔ amaneɛ sɛ, Yairo babaa no awu, enti ɛho nhia sɛ Yesu bɛba bio.\n36Yesu antie deɛ na wɔreka no koraa, na ɔka kyerɛɛ Yairo sɛ, “Nsuro, gye di ara.”\n37Afei, Yesu amma obiara anni nʼakyi ankɔ Yairo efie hɔ gye Petro, Yakobo ne Yohane. 38Ɛberɛ a Yesu duruu hɔ no, ɔhunuu sɛ ɛhɔ nyinaa ayɛ manyamanya a nnipa retwa agyaadwoɔ. 39Ɔkɔɔ efie no mu ne wɔn a wɔwɔ hɔ no kɔkasaeɛ. Ɔbisaa wɔn sɛ, “Adɛn ne agyaadwotwa ne gyegyeegye yi? Abɔfra no nwuiɛ; nna na wada!” 40Wɔn a wɔwɔ hɔ no tee asɛm a Yesu kae no, wɔseree no.\nYesu ka kyerɛɛ wɔn a wɔwɔ efie hɔ no sɛ, wɔn nyinaa mfiri adi. Ɔne abɔfra no agya ne ne maame ne nʼasuafoɔ baasa no kɔɔ deɛ abɔfra no da hɔ. 41Ɔsɔɔ abɔfra no nsa kaa sɛ, “Talita, Kumm!” a aseɛ ne sɛ “Abaayewa, mese wo sɛ sɔre!” 42Amonom hɔ ara, abaayewa no sɔreeɛ, na ɔfiri aseɛ nanteeɛ. Na saa abaayewa no adi mfeɛ dumienu. Asɛm a ɛsiiɛ yi maa wɔn ho dwirii wɔn yie. 43Yesu bɔɔ wɔn ano sɛ wɔnnka asɛm a asie no nkyerɛ obiara, na mmom, wɔmma abɔfra no aduane nni.\nASCB : Marko 5


Matej 10 CRO – Mateo 10 ASCB | Biblica\nMatej 10 CRO – Mateo 10 ASCB\nAsuafoɔ Dumienu No\n1Yesu frɛɛ nʼasuafoɔ dumienu no baa ne nkyɛn, na ɔmaa wɔn tumi sɛ wɔntu ahonhommɔne na wɔnsa nyarewa ne ahoɔmmerɛ nyinaa.\n2Yesu asuafoɔ dumienu no din nie:\nToma ne ɔtogyefoɔ Mateo,\nYakobo, Alfeo ba ɛne Tadeo,\n4Simon a ɔfiri Kana ne Yuda Iskariot a akyire yi, ɔyii Yesu maeɛ no.\n5Yesu somaa asuafoɔ dumienu no hyɛɛ wɔn sɛ, “Monnkɔ deɛ amanamanmufoɔ wɔ anaa Samariafoɔ kuro biara mu, 6na mmom, monkɔ Onyankopɔn nnwan a wɔwɔ Israel a wɔayera no nkyɛn. 7Monkɔka nkyerɛ wɔn sɛ, ‘Onyankopɔn Ahennie no abɛn!’ 8Monsa ayarefoɔ yadeɛ, monnyane awufoɔ, momma akwatafoɔ ho nte, na montu ahonhommɔne. Sɛdeɛ monyaa no kwa no, saa ara na mo nso momfa mma kwa.\n9“Mommfa sikakɔkɔɔ, dwetɛ anaa kɔbere biara mmɔ mo ho. 10Mommfa akwantubɔtɔ anaa ntadeɛ anaa mpaboa anaa poma mmienu. Ɛsɛ sɛ odwumayɛfoɔ didi. 11Kuro biara a mobɛkɔ mu anaa akuraa biara a mobɛkɔ aseɛ no, monhwehwɛ onipa a onyamesuro wɔ ne mu akyiri kwan na montena ne nkyɛn kɔsi da a mobɛfiri hɔ akɔ baabi foforɔ. 12Sɛ mokɔ efie bi mu a, monkyea wɔn sɛ, ‘Asomdwoeɛ nka mo!’ 13Sɛ saa efie no mufoɔ gye mo fɛ so a, monhyira wɔn, na sɛ wɔannye mo deɛ a, monnhyira wɔn. 14Sɛ morefiri efie anaa kuro biara a wɔannye mo wɔ mu no mu akɔ a, momporoporo efie no anaa kuro no mu mfuturo a ɛwɔ mo nan ase no ngu hɔ.10.14 Yei yɛ deɛ Farisifoɔ yɛ ɛberɛ a wɔfiri beaeɛ biara a wɔbu sɛ aman amanmufoɔ atena hɔ enti ɛhɔ agu fi. Ɛyɛ kɔkɔbɔ a emu yɛ dene ma wɔn a wɔpo Awurade asɛm. 15Nokorɛ nie, Atemmuo da no, Sodom ne Gomora mpo bɛnya baabi agyina wɔ Onyankopɔn anim sene saa kuro no.\n16“Monkae sɛ meresoma mo sɛ nnwan akɔ mpataku mu. Monyɛ anifire sɛ awɔ na monnwo sɛ mmorɔnoma. 17Nanso, monhwɛ yie wɔ nnipa ho! Wɔbɛkyere mo, adi mo asɛm, abɔ mo mmaa wɔ wɔn asɔredan mu. 18Me enti, wɔde mo bɛkɔ atumfoɔ ne ahene anim. Yei bɛma mo anya ɛkwan aka asɛmpa no akyerɛ wɔn ne amanamanmufoɔ no. 19Sɛ wɔkyere mo a, monnnwene asɛm a mobɛka de ayi mo ho ano. Wɔde asɛm a mobɛka no bɛma mo ɛberɛ a ɛsɛ mu. 20Asɛm a mobɛka no remfiri mo, na mmom, mo ɔsoro Agya no honhom na ɔnam mo so bɛkasa.\n21“Onua bɛyi onua ama sɛ wɔakum no. Saa ara na agyanom nso bɛyi wɔn mma ama. Mma bɛsɔre atia wɔn awofoɔ ama wɔakum wɔn. 22Me enti, nnipa nyinaa bɛtan mo. Nanso, deɛ ɔbɛtumi agyina pintinn akɔsi awieeɛ no, wɔbɛgye no nkwa. 23Sɛ wɔtaa mo kuro baako mu a, monnwane nkɔ kuro foforɔ mu. Mereka nokorɛ akyerɛ mo sɛ, morenwie Israel nkuro nyinaa mu adwumayɛ ansa na Onipa Ba no aba.\n24“Osuani nsene ne ɔkyerɛkyerɛfoɔ, na akoa nso nsene ne wura. 25Osuani sua ne ɔkyerɛkyerɛfoɔ, na akoa nso sua ne wura. Enti, sɛ me a meyɛ efie no ti no wɔfrɛ me ‘Ɔbonsam’ a, ɛdeɛn din na wɔremfa mfrɛ mo!\n26“Monnsuro wɔn a wɔbɛhunahuna mo. Mmerɛ bi bɛba a nokorɛ no bɛda adi. Deɛ wɔyɛ no kɔkoam no nyinaa bɛda adi. 27Deɛ mereka makyerɛ mo wɔ esum mu yi, monka wɔ hann mu. Deɛ mereka agu mo asom yi, mompae mu nka wɔ adan atifi. 28Monnsuro wɔn a wɔbɛtumi akum mo onipadua nanso wɔrentumi nkum mo kra no. Onyankopɔn a ɔbɛtumi akum onipadua no ne ɔkra wɔ amanehunu kurom no nko ara na monsuro no. 29Wɔtɔn akasanoma gye ahe? Mmienu boɔ nyɛ sika bi pɛ? Nanso akasanoma biara nni hɔ a ɔbɛwu a mo Agya no nnim ho biribi. 30Mo tirinwi mpo, wɔakan ne nyinaa. 31Enti, monnsuro! Mosom bo ma Onyankopɔn sene nkasanoma.\n32“Obiara a ɔbɛka sɛ ɔnim me nnipa anim no, me nso mɛka sɛ menim no mʼagya a ɔwɔ ɔsoro no anim. 33Nanso, obiara a ɔbɛka sɛ ɔnnim me nnipa anim no, me nso mɛka sɛ mennim no wɔ mʼagya a ɔwɔ ɔsoro no anim.\nƐnyɛ Asomdwoeɛ, Ɛyɛ Ɔko\n34“Monnsusu sɛ mede asomdwoeɛ na ɛbaa asase yi so! Ɛnyɛ asomdwoeɛ na mmom akofena na mede baeɛ. 35Maba sɛ mɛma\nna ɔbabaa asɔre atia ne maame,\nna ɔbaa warefoɔ nso asɔre atia nʼasebaa.\n36Obiara ɔtamfoɔ a ne ho yɛ hu no bɛfiri nʼankasa ne fie.’\n37“Deɛ ɔdɔ nʼagya anaa ne maame kyɛn me no rentumi nyɛ me deɛ. Saa ara na deɛ ɔdɔ ne babarima anaa ne babaa kyɛn me no rentumi nyɛ me deɛ ara no no. 38Sɛ obi amfa nʼasɛnnua na wammɛdi mʼakyi a, ɔrentumi nyɛ me deɛ. 39Sɛ woma wo ɔkra som wo bo a, wobɛhwere wo ɔkra no, nanso sɛ me enti wohwere wo ɔkra a, wo nsa bɛka.\n40“Obiara a ɔgye mo no gye me, na deɛ ɔgye me no nso gye Onyankopɔn a ɔsomaa me no. 41Sɛ wogye odiyifoɔ bi sɛ ɔyɛ Onyankopɔn onipa enti a, wɔbɛtua wo so ka sɛ odiyifoɔ no ara pɛ. Na sɛ wogye nnipa tenenee a, wobɛnya akatua sɛ onipa tenenee. 42Na obiara a ɔbɛma mʼakyidifoɔ yi mu akumaa bi nsuo anom no, onii no akatua remmɔ no da.”\nASCB : Mateo 10


7 Na ɔsɔfo panyin no bisae sɛ: “Nsɛm yi te saa anaa?” 2 Ɔkae sɛ: “Mmarima, anuanom ne agyanom, muntie. Anuonyam Nyankopɔn+ no yii ne ho adi kyerɛɛ yɛn nana Abraham, bere a na ɔwɔ Mesopotamia ansa na ɔrekɔtena Haran+ no, 3 na ɔka kyerɛɛ no sɛ, ‘Fi w’asase so ne w’abusua mu na kɔ asase a mɛkyerɛ wo no so.’+ 4 Enti ofii Kaldeafo asase so kɔtenaa Haran. Afei bere a ne papa wui akyi+ no, Onyankopɔn ma otu bɛtenaa asase a mote so seesei no so.+ 5 Nanso wamma no bi sɛ agyapade, wannya ɔnammɔn biako mpo;+ na mmom ɔhyɛɛ bɔ sɛ ɔde bɛma no sɛ agyapade,+ na n’akyi no ɔde bɛma n’asefo,+ nanso saa bere no na onni ba.+ 6 Bio nso, Onyankopɔn kaa eyi ho asɛm sɛ n’asefo bɛyɛ ahɔho+ wɔ ananafo asase so+ na nkurɔfo no de wɔn bɛyɛ nkoa adi wɔn ani mfe ahanan.+ 7 Onyankopɔn kae sɛ, ‘Mebu ɔman a wɔde wɔn bɛyɛ nkoa no atɛn,+ na eyinom akyi no, wobefi hɔ na wɔabɛsom me wɔ ha.’+ 8 “Ɔmaa no twetiatwa apam+ nso; enti ɔwoo Isak,+ na da a ɛto so awotwe no otwaa no twetia,+ na Isak woo Yakob, na Yakob woo mmusua dumien no agyanom.+ 9 Na mmusua ti no ani beree+ Yosef na wɔtɔn no kɔɔ Egypt.+ Nanso na Onyankopɔn ka ne ho,+ 10 na ogyee no fii n’ahohia nyinaa mu maa no adom ne nyansa wɔ Egypt hene Farao anim. Na ɔpaw no sɛ ɔnhwɛ Egypt ne ne fie nyinaa so.+ 11 Na ɔkɔm baa Egypt ne Kanaan nyinaa, ahohiahia kɛse mpo, na na yɛn agyanom nnya aduan.+ 12 Na Yakob tee sɛ aduan wɔ Egypt+ na ɔsomaa yɛn agyanom nea edi kan.+ 13 Na ne mprenu so no, Yosef yii ne ho adi kyerɛɛ ne nuanom,+ na Farao huu Yosef abusuafo.+ 14 Enti Yosef soma ma wɔkɔfaa ne papa Yakob ne n’abusuafo nyinaa fii hɔ bae,+ akra a wɔn dodow si aduɔson anum.+ 15 Yakob kɔɔ Egypt.+ Na owui;+ na yɛn agyanom nso wuwui saa ara,+ 16 na wɔde wɔn kɔɔ Sekem+ kosiee wɔn ɔda+ a Abraham de dwetɛ sika tɔe wɔ Hamor mma nkyɛn wɔ Sekem no mu.+ 17 “Na bere reyɛ aso ama bɔhyɛ a Onyankopɔn de maa Abraham pefee no aba mu no, nnipa no bɛdɔɔso na wɔyɛɛ bebree wɔ Egypt,+ 18 kosii sɛ ɔhene foforo bedii ade wɔ Egypt a na onnim Yosef.+ 19 Ɔno na ɔde anifere dii yɛn abusua no so+ hyɛɛ agyanom wɔ ɔkwammɔne so sɛ wonnyaw wɔn mma nkokoaa hɔ sɛnea ɛbɛyɛ a wobewuwu.+ 20 Saa bere no ara na wɔwoo Mose,+ na na ne ho yɛ fɛ yiye Onyankopɔn anim.+ Na wɔhwɛɛ no wɔ ne papa fie asram abiɛsa. 21 Na bere a wogyaw no too baabi no, Farao babea faa no tetee no sɛ n’ankasa ba.+ 22 Enti wɔkyerɛɛ Mose Egyptfo nyansa+ nyinaa. Nokwarem no, na ɔwɔ tumi wɔ ne kasa+ ne nnwuma mu. 23 “Afei bere a odii mfe aduanan no, ɛbaa ne komam sɛ ɔbɛkɔ akɔhwɛ ne nuanom, Israel mma no.+ 24 Na ohui sɛ wɔreyɛ obi bɔne no, ogyinaa n’akyi dii were maa nea wɔreyɛ no bɔne no kum Egyptni no.+ 25 Osusuwii sɛ ne nuanom behu sɛ Onyankopɔn nam ne nsa so regye wɔn,+ nanso wɔanhu no saa. 26 Na ade kyee no, ɔkɔtoo wɔn sɛ wɔreko, na ɔbɔɔ mmɔden sɛ ɔbɛka wɔn abom bio ama asomdwoe aba wɔn ntam,+ na ɔkae sɛ, ‘Mmarima, moyɛ anuanom. Dɛn nti na moyɛ mo ho bɔne?’+ 27 Na nea ɔreyɛ ne yɔnko bɔne no bɔɔ no gui, na ɔkae sɛ, ‘Hena na ɔpaw wo sodifo ne ɔtemmufo wɔ yɛn so?+ 28 Wopɛ sɛ wukum me sɛnea nnɛra wukum Egyptni no anaa?’+ 29 Asɛm yi maa Mose guanee, na ɔkɔyɛɛ ɔhɔho wɔ Midian+ asase so, na ɛhɔ na ɔwoo mma baanu.+ 30 “Na mfe aduanan dui no, ɔbɔfo bi yii ne ho adi kyerɛɛ no Bepɔw Sinai sare so wɔ nkyɛkyerɛ bi a ɛredɛw mu.+ 31 Ade a Mose hui yi yɛɛ no nwonwa.+ Na ɔrebɛn ho akɔhwɛ no, Yehowa kasae sɛ, 32 ‘Mene w’agyanom Nyankopɔn, Abraham ne Isak ne Yakob Nyankopɔn.’+ Ehu kaa Mose ma enti wannya akokoduru sɛ ɔbɛkɔ akɔhwɛ dekode no bio. 33 Yehowa ka kyerɛɛ no sɛ, ‘Yi wo nan ase mpaboa, na baabi a wugyina no yɛ asase kronkron.+ 34 Nokwarem no, mahu sɛnea wɔredi me nkurɔfo a wɔwɔ Egypt no ani,+ na mate wɔn apinisi+ na masian sɛ merebegye wɔn.+ Na afei bra, mɛsoma wo akɔ Egypt.’+ 35 Mose yi a wɔpaa no kae sɛ, ‘Hena na ɔpaw wo sodifo ne ɔtemmufo?’+ no, ɔno na Onyankopɔn nam ɔbɔfo a oyii ne ho adi kyerɛɛ no wɔ nkyɛkyerɛ mu no nsa so somaa no+ sɛ sodifo ne ogyefo. 36 Ɔbarima yi na oyii wɔn;+ ɔyɛɛ anwonwade ne nsɛnkyerɛnne wɔ Egypt+ ne Po Kɔkɔɔ+ no mu ne sare no so mfe aduanan.+ 37 “Mose yi na ɔka kyerɛɛ Israel mma sɛ, ‘Onyankopɔn beyi odiyifo bi a ɔte sɛ me afi mo nuanom mu ama mo.’+ 38 Oyi+ na na ɔka ɔbɔfo+ a ɔkasa kyerɛɛ no Bepɔw Sinai so no ho a ɔbaa asafo+ no mu ne yɛn agyanom nkyɛn wɔ sare so no, na onyaa nkwa nsɛm kronkron+ a ɔde bɛma mo. 39 Yɛn agyanom anyɛ osetie amma no, mmom no wɔpoo no,+ na wɔn koma mu no wɔsan kɔɔ Egypt,+ 40 na wɔka kyerɛɛ Aaron sɛ, ‘Yɛ anyame ma yɛn ma wonni yɛn anim. Na Mose yi a odii yɛn anim fii Egypt asase so no, yennim nea ato no.’+ 41 Enti wɔyɛɛ nantwi ba bi nna no mu+ bɔɔ afɔre maa ohoni no na wofii ase gyee wɔn ani wɔ wɔn nsa ano adwuma ho.+ 42 Enti Onyankopɔn dan ne ho na ogyaa wɔn+ ma wɔsom ɔsoro asafo, sɛnea wɔakyerɛw wɔ adiyifo no nhoma mu no sɛ,+ ‘O Israel fie, so ɛyɛ me na mode afɔrebɔde ne ayɛyɛde brɛɛ me wɔ sare so mfe aduanan no?+ 43 Mmom no, ɛyɛ Molok+ ntamadan ne Refan nyame nsoromma+ na mofae, ahoni a moyɛe sɛ mobɛsom wɔn no. Enti metwa mo asu+ akɔ Babilon akyi nohoa.’ 44 “Yɛn agyanom nyaa adanse ntamadan no wɔ sare no so, sɛnea ɔhyɛɛ Mose bere a ɔrekasa akyerɛ no sɛ ɔnyɛ no te sɛ nhwɛsode a ohui no.+ 45 Na yɛn agyanom a wonyae no ne Yosua+ de baa aman a Onyankopɔn yii wɔn fii yɛn agyanom anim+ no asase a na wɔte so+ no so. Ɛtenaa ha ara besii Dawid bere so. 46 Onyaa Onyankopɔn anim dom+ na obisaa hokwan a ɔde besi tenabea+ ama Yakob Nyankopɔn. 47 Nanso, Solomon na osii ofie maa no.+ 48 Na asɛm no ne sɛ, Ɔsorosoroni no nte afie a wɔde nsa asi mu,+ sɛnea odiyifo no kae sɛ, 49 ‘Ɔsoro yɛ m’agua,+ na asase yɛ me nan ntiaso.+ Ofie bɛn na mubesi ama me? Yehowa na ose. Anaasɛ ɛhe ne me homebea?+ 50 Ɛnyɛ me nsa na ɛyɛɛ nneɛma yi nyinaa?’+ 51 “Nnipa a moasen mo kɔn na moyɛ koma ne aso mu momonotofo,+ bere nyinaa moko tia honhom kronkron no; sɛnea mo agyanom yɛe no, saa ara na moyɛ.+ 52 Adiyifo no mu hena na mo agyanom antaa no?+ Yiw, wokum+ wɔn a wɔkaa Ɔtreneeni+ a ɔreba no ho asɛm too hɔ no; nea mprempren asodi da mo so sɛ mo na muyii no mae na mukum no+ no, 53 mo a munyaa Mmara no sɛnea abɔfo+ de mae no, nanso moanni so.” 54 Wɔtee eyi no, ɛwowɔɔ wɔn komam+ na wofii ase twɛree+ wɔn sẽ guu no so. 55 Nanso esiane sɛ honhom kronkron ayɛ no mã nti, ɔhwɛɛ soro dinn huu Onyankopɔn anuonyam ne Yesu sɛ ogyina Onyankopɔn nsa nifa,+ 56 na ɔkae sɛ: “Hwɛ! Mihu sɛ ɔsoro abue+ a onipa Ba+ no gyina Onyankopɔn nsa nifa.”+ 57 Ɛnna wɔde nne kɛse teɛteɛɛm, na wɔde wɔn nsa sisiw wɔn aso+ na wɔn nyinaa tuu bum kɔɔ no so. 58 Na wɔde no fii kurow no mu no,+ wofii ase siw no abo.+ Na adansefo+ no de wɔn ntade nguguso guu aberante bi a wɔfrɛ no Saul+ nan ase. 59 Na wogu so resiw Stefano abo no ɔsrɛe sɛ: “Awurade Yesu, gye me honhom.”+ 60 Afei, obuu nkotodwe de nne kɛse teɛɛm sɛ: “Yehowa, mmu bɔne yi ntia wɔn.”+ Na ɔkaa saa no ɔdae wɔ owu mu.


Dɛn na Kristofo bɛtumi ayɛ ma wɔn ho akɔ so ate? | Adesua\nNá Yesu Dɔ Nnipa\nYɛbɛtumi Akura Yɛn Ahotew Mu\nFa Mpae a Yesu Kyerɛe no Mu Nsɛm Bɔ Wo Bra—Ɔfã 1\nFa Mpae a Yesu Kyerɛe no Mu Nsɛm Bɔ Wo Bra—Ɔfã 2\nKENKAN WƆ Afrikaans Cakchiquel (Western) Cambodian Dangme English Ewe French Ga Garifuna Greenlandic Hmong (White) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Tojolabal Totonac Tsonga Tswana Twi Umbundu Venda Xhosa Zulu\nƆwɛn-Aban—Nea Adesua Nsɛm Wom | June 2015\n“Monhohoro mo nsa, . . . na monte mo akomam.”—YAKOBO 4:8.\nSƐN NA KYERƐWSƐM A ƐDIDI SO YI BOA YƐN MA YƐKURA AHOTEW MU?\nYakobo 1:14, 15\n1. Dɛn na nnipa bebree susu sɛ asɛm nni ho?\nNNIPA a wɔte wiase yi mu dodow no ara bra asɛe. Sɛ yɛbɛma ho nhwɛso a, nnipa pii susu sɛ ɛnyɛ bɔne sɛ ɔbarima ne ɔbarima anaa ɔbaa ne ɔbaa bɛda. Afei nso, wɔsusu sɛ asɛm biara nni ho sɛ ɔbarima ne ɔbaa a wɔnyɛ awarefo bɛda. Nna mu ɔbrasɛe abu so wɔ sini, nwoma, nnwom, ne nneɛma ho dawurubɔ mu. (Dwom 12:8) Nanso Yehowa bɛtumi aboa yɛn ma yɛabɔ ɔbra a ɛsɔ n’ani. Yɛbɛtumi akura yɛn ahotew mu anaa yɛabɔ ɔbra pa wɔ wiase a ɔbrasɛe abu so wom yi mu.—Kenkan 1 Tesalonikafoɔ 4:3-5.\n2, 3. (a) Adɛn nti na ɛsɛ sɛ yɛyi yɛn adwene fi akɔnnɔ bɔne so? (b) Dɛn na yɛbɛsusu ho wɔ adesua yi mu?\n2 Sɛ yɛpɛ sɛ yɛyɛ nea ɛsɔ Yehowa ani a, ɛnneɛ ɛsɛ sɛ yɛtwe yɛn ho fi biribiara a ɔkyi ho. Nanso esiane sɛ yɛnyɛ pɛ nti, ɔbrasɛe bɛtumi atwetwe yɛn sɛnea nam a ɛhyɛ darewa ano twetwe apataa no. Sɛ ɔbrasɛe ho adwene ba yɛn tirim a, ɛsɛ sɛ yɛyi yɛn adwene fi so ntɛm ara. Sɛ yɛanyɛ saa a, akɔnnɔ bɔne no ano bɛyɛ den araa ma sɛ bɔne bɛto yɛn a, anhwɛ a yɛbɛyɛ. Saa pɛpɛɛpɛ na Bible ka. Ɛka sɛ: “Sɛ akɔnnɔ no nyinsɛn a, ɛwo bɔne.”—Kenkan Yakobo 1:14, 15.\n3 Akɔnnɔ bɔne bɛtumi anyin wɔ yɛn koma mu. Ɛno nti na sɛ yɛnya biribi ho akɔnnɔ a, ɛsɛ sɛ yɛhwɛ yie paa no. Sɛ yɛpo akɔnnɔ bɔne a, yɛbɛtwe yɛn ho afi aguamammɔ ho, na ɛho nsunsuanso bɔne remma yɛn so. (Galatifoɔ 5:16) Yɛbɛsusu nneɛma mmiɛnsa a ɛbɛboa yɛn ma yɛako atia akɔnnɔ bɔne ho wɔ adesua yi mu: Yehowa adamfofa, afotu a ɛwɔ Onyankopɔn Asɛm mu, ne mmoa a yɛbɛnya afi Kristofo a wɔn ho akokwaw hɔ.\n4. Adɛn nti na ɛho hia sɛ yɛbɛn Yehowa?\n4 Bible ka kyerɛ wɔn a wɔpɛ sɛ ‘wɔbɛn Onyankopɔn’ no sɛ: “Monhohoro mo nsa” na “monte mo akomam.” (Yakobo 4:8) Sɛ Yehowa yɛ yɛn Adamfo paa a, ɛnde ɛsɛ sɛ yɛma yɛn nneyɛe ne yɛn nsusuiɛ nyinaa sɔ n’ani. Sɛ yɛn adwenem te fann a, ɛnneɛ yɛn komam nso bɛte. (Dwom 24:3, 4; 51:6; Filipifoɔ 4:8) Yehowa nim sɛ yɛnyɛ pɛ, enti yɛbɛtumi adwendwene ɔbrasɛe ho. Nanso, esiane sɛ yɛmpɛ sɛ yɛma Yehowa di awerɛhoɔ nti, yɛbɔ mmɔden biara sɛ yɛbɛyi yɛn adwene afi nsusuiɛ bɔne so. (Genesis 6:5, 6) Yɛyɛ nea yɛbɛtumi biara sɛnea ɛbɛyɛ a yɛbɛkɔ so adwendwene nneɛma a ɛho te ho.\n5, 6. Ɔkwan bɛn so na mpaebɔ bɛtumi aboa yɛn ma yɛadi akɔnnɔ bɔne so?\n5 Sɛ yɛkɔ so bɔ mpae a, Yehowa bɛboa yɛn ma yɛayi nsusuiɛ bɔne afi yɛn adwenem. Ɔma yɛn ne honhom kronkron sɛnea ɛbɛyɛ a yɛbɛnya akokoduru ama yɛn ho akɔ so atew. Sɛ yɛrebɔ mpae a, yɛbɛtumi aka akyerɛ Yehowa sɛ yɛpɛ sɛ yɛdwendwene nneɛma a ɛsɔ n’ani ho. (Dwom 19:14) Ɛsɛ sɛ yɛde ahobrɛase srɛ Yehowa sɛ ɔnhwɛ sɛ nsusuiɛ bɔne bi wɔ yɛn komam a ɛbɛtumi ama yɛayɛ bɔne anaa. (Dwom 139:23, 24) Sɛ mpo ɛyɛ den ma wo sɛ wobɛtwe wo ho afi ɔbrasɛe ho na woayɛ nea ɛtene a, kɔ so srɛ Yehowa ma ɔmmoa wo.—Mateo 6:13.\n6 Ansa na yɛresua Yehowa ho ade no, ebia na yɛtaa yɛ nneɛma bi a Yehowa ani nnye ho, na ebi mpo a yɛda so ara repere sɛ yɛbɛdi akɔnnɔ bɔne a ɛte saa so. Nanso Yehowa bɛtumi aboa yɛn ma yɛasesa na yɛayɛ nea ɛsɔ n’ani. Sɛ yɛhwɛ Ɔhene Dawid sɛɛ a, bere a ɔne Bat-Seba sɛee aware no, ɔnuu ne ho, na ɔsrɛɛ Yehowa sɛ ɔmma no “akoma a emu teɛ,” na ɔmmoa no mma ɔntie no. (Dwom 51:10, 12) Enti sɛ yɛda so ara repere sɛ yɛbɛdi akɔnnɔ bɔne bi a ɛyɛ den paa sɛ yɛbɛgyae so a, Yehowa bɛtumi aboa yɛn ma yɛanya ɔpɛ a emu yɛ den sɛ yɛbɛtie no na yɛayɛ nea ɛtene. Yehowa bɛtumi aboa ma yɛadi yɛn nsusuiɛ bɔne so.—Dwom 119:133.\nSɛ akɔnnɔ bɔne ba yɛn komam a, ɛsɛ sɛ yɛyi fi yɛn mu ntɛm ara (Hwɛ nkyekyɛm 6)\n“MONYƐ ASƐM NO YƐFOƆ”\n7. Ɛbɛyɛ dɛn na Onyankopɔn Asɛm aboa yɛn ma yɛayi nsusuiɛ bɔne afi yɛn adwenem?\n7 Yehowa nam n’Asɛm Bible so bɛtumi abua yɛn mpaebɔ. Onyankopɔn nyansa a ɛho te no wɔ Bible mu. (Yakobo 3:17) Sɛ yɛkenkan Bible da biara a, yɛde nneɛma a ɛho te hyɛ yɛn adwenem. (Dwom 19:7, 11; 119:9, 11) Bio, kɔkɔbɔ pii ne nneɛma bi a ebinom yɛe ho nsɛm wɔ Bible mu a ɛboa yɛn ma yɛyi yɛn adwene fi nsusuiɛ bɔne ne akɔnnɔ bɔne so.\n8, 9. (a) Ɛyɛɛ dɛn na aberante bi ne ɔbaa huhuni bi bɔɔ aguaman? (b) Tebea ahorow bɛn na asɛm a ɛwɔ Mmebusɛm ti 7 no bɛboa yɛn ma yɛatwe yɛn ho afi ho?\n8 Onyankopɔn Asɛm bɔ yɛn kɔkɔ wɔ Mmebusɛm 5:8 sɛ, yɛntwe yɛn ho mfi ɔbrasɛe ho. Mmebusɛm ti 7 ma yɛhu aberante bi a ɔkɔtuu mpase anadwo kɔfaa baabi a ɛbɛn ɔbaa huhuni bi mpɔtam. Ná ɔbaa no gyina mpɔtam hɔ baabi a “ɔfira adwamantam,” anaa wasiesie ne ho sɛ tuutuuni. Ɔbaa no kɔɔ aberante no nkyɛn, ɔyeree no, ɔfee n’ano, na ɔkaa nsɛm ma ɛkanyan akɔnnɔ bɔne wɔ ne mu. Aberante no anhyɛ n’akɔnnɔ so ma enti ɔne ɔbaa no bɔɔ aguaman. Ɛwom sɛ wanyɛ n’adwene sɛ ɔrekɔyɛ bɔne deɛ, nanso ɔyɛe. Wei kɔfaa ɔhaw kɛse baa ne so. Sɛ ɔmaa n’ani daa hɔ huu sɛ ɛde no bɛkɔ asiane mu a, anka ɔremmɛn baabi a ɔbaa no wɔ koraa!—Mmebusɛm 7:6-27.\n9 Sɛ yɛanhwɛ yie a, yɛbɛtumi asisi gyinae bɔne a ɛde yɛn bɛkɔ asiane mu te sɛ saa aberante no. Nhwɛso bi ni. Ɛdu anadwo a, wɔtaa yi sini a ɔbrasɛe wom wɔ TV dwumadibea ahorow bi. Enti ɛbɛyɛ asiane kɛse sɛ yɛbɛkyinkyin TV so ahwɛ nea ɛwɔ dwumadibea ahorow bi kɛkɛ. Saa ara nso na asiane wom sɛ yɛbɛbuebue Intanɛt dwumadibea ahorow a yɛnnim nea ɛwɔ hɔ. Afei ɛnsɛ sɛ yɛne nkurɔfo a wɔn bra asɛe bɔ nkɔmmɔ wɔ Intanɛt so anaa yɛkɔ Wɛbsaet a wɔbɔ ɔbrasɛe ho dawuru anaa ɛbɛma yɛahwɛ ponografi anaa aguamansɛm. Sɛ yɛkɔ mmeae a ɛte saa a, nneɛma a yɛhwɛ no bɛtumi akanyan akɔnnɔ bɔne wɔ yɛn mu, na ɛbɛtumi ama yɛayɛ Yehowa so asoɔden.\n10. Adɛn nti na asiane wom sɛ ɔbaa de ne ho bɛhyehyɛ mmarima anaa ɔbarima de ne ho bɛhyehyɛ mmaa? (Hwɛ mfoni a ɛwɔ adesua yi mfiase no.)\n10 Bible san kyerɛ yɛn sɛnea ɛsɛ sɛ mmaa ne mmarima bɔ. (Kenkan 1 Timoteo 5:2.) Kristoni mfa n’adwene nsi obi so nnya ne ho akɔnnɔ, gye sɛ ɔyɛ ne kunu anaa ne yere anaa obi a ɔpɛ sɛ ɔware no. Kristoni barima mfa ne ho nhyehyɛ mmaa, na saa ara nso na Kristoni baa mfa ne ho nhyehyɛ mmarima. Ebia ebinom bɛnya adwene sɛ, sɛ wɔkyinkyim wɔn ho dannan wɔn ho anaa wɔpopa wɔn ani akyi kyerɛ mmarima anaa mmaa a, asɛm biara nni ho efisɛ wɔmfaa wɔn ho ntwitwii obiara. Nanso sɛ nnipa mmienu de wɔn ho hyehyɛ wɔn ho a, anhwɛ a wɔbɛnya adwemmɔne, na ɛbɛtumi ama wɔabɔ aguaman. Ebi asi pɛn, na ɛbɛtumi asan asi bio.\n11. Dɛn na yɛsua fi Yosef asɛm no mu?\n11 Yosef yɛɛ biribi a yɛbɛtumi asuasua. Potifar yere yɛɛ sɛ ɔbɛdaadaa Yosef ma ɔne no ada. Yosef ampene, nanso ɔbaa no kɔɔ so de asɛm no guan ne ho. Daa na ɔka kyerɛ Yosef sɛ ‘ɔne no nhyehyɛ hɔ,’ anaa ɔntena ne ho. (Genesis 39:7, 8, 10) Bible ho ɔbenfo bi kyerɛkyerɛɛ mu sɛ na Potifar yere no hwɛ kwan sɛ sɛ ɛka ɔne Yosef nkutoo a, Yosef ani bɛgye ne ho. Nanso, na Yosef asi ne bo sɛ ɔremma kwan mma ɔbaa no mfa ne ho nhyehyɛ no da, na wanyɛ saa nso. Enti bere a ɔbaa no sɔɔ Yosef atade mu sɛ ɔne no mmɛda no, ntɛm ara na Yosef ‘gyee ne ho gyaa n’atadeɛ no maa no na ɔdwane firii adi.’—Genesis 39:12.\n12. Yɛyɛ dɛn hu sɛ nea yɛde yɛn ani hwɛ bɛtumi adaadaa yɛn koma?\n12 Yesu bɔɔ yɛn kɔkɔ sɛ nea yɛde yɛn ani hwɛ bɛtumi adaadaa yɛn koma na akanyan nna ho akɔnnɔ bɔne wɔ yɛn mu. Yesu kaa sɛ: “Obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu.” (Mateo 5:28) Asɛm a ɛte saa too Ɔhene Dawid. “Ɔfiri ɛdan no atifi hɔ hunuu sɛ ɔbaa bi redware,” nanso wanyi n’ani, na ɔkɔɔ so dwenee ɔbaa no ho. (2 Samuel 11:2) Ɛwom sɛ na ɔbaa no yɛ ɔbarima bi yere deɛ, nanso ɔnyaa ne ho akɔnnɔ, na ɔne no dae sɛee aware.\n13. Adɛn nti na ɛsɛ sɛ yɛne yɛn ani yɛ “apam,” na yɛbɛyɛ dɛn ayɛ saa?\n13 Sɛ yɛpɛ sɛ yɛyi nsusuiɛ bɔne fi yɛn tirim a, ɛsɛ sɛ yɛsuasua Hiob. Ɔkaa sɛ: “Apam na me ne m’ani ayɛ.” (Hiob 31:1, 7, 9) Sɛnea Hiob yɛe no, yɛbɛtumi asi yɛn adwene pi sɛ yɛrenhwɛ obi nnya ne ho akɔnnɔ bɔne. Sɛ yɛhu ɔbarima ne ɔbaa nna ho mfoni wɔ kɔmputa so, mfoni a wɔde bɔ nneɛma ho dawuru, nsɛmma nwoma mu, anaa baabi foforo biara a, ɛsɛ sɛ yɛyi yɛn ani ntɛm ara.\n14. Dɛn na ɛsɛ sɛ yɛyɛ na ama yɛakura ahotew mu?\n14 Sɛ wohwɛ nea yɛasusu ho yi a, ebia wobɛhu sɛ ɛhia sɛ woyere wo ho paa na woatumi adi akɔnnɔ bɔne so. Sɛ wohu sɛ ɛsɛ sɛ woyɛ nsakrae bi a, yɛ no ntɛm ara! Sɛ wotie Yehowa asɛm a, wobɛtumi atwe wo ho afi aguamammɔ ho na woakura ahotew mu.—Kenkan Yakobo 1:21-25.\n‘FRƐ ASAFO NO MU MPANIMFOƆ’\n15. Sɛ ɛyɛ den ma yɛn sɛ yɛbɛdi akɔnnɔ bɔne so a, adɛn nti na ɛhia sɛ yɛhwehwɛ mmoa?\n15 Sɛ ɛyɛ den ma wo sɛ wobɛdi akɔnnɔ bɔne so a, ka ho asɛm kyerɛ asafo no muni bi a ɔde bere tenten asom Yehowa a ɔbɛtumi de Onyankopɔn Asɛm atu wo fo. Ebia ɛrenyɛ mmerɛw sɛ wobɛka wo kokoam asɛm akyerɛ afoforo, nanso ɛho hia sɛ wohwehwɛ mmoa. (Mmebusɛm 18:1; Hebrifoɔ 3:12, 13) Kristofo a wɔn ho akokwaw bɛtumi aboa ma woahu nsakrae a ɛhia sɛ woyɛ. Afei yɛ saa nsakrae no na ama Yehowa akɔ so ayɛ w’Adamfo.\n16, 17. (a) Dɛn na mpanyimfo no bɛtumi ayɛ de aboa wɔn a ɛyɛ den ma wɔn sɛ wɔbɛdi akɔnnɔ bɔne so no? Ma nhwɛso. (b) Adɛn nti na ɛhia sɛ wɔn a wɔhwɛ ponografi anaa aguamansɛm no hwehwɛ mmoa ntɛm ara?\n16 Wɔn a wɔfata paa sɛ wɔboa yɛn ne yɛn asafo mu mpanyimfo. (Kenkan Yakobo 5:13-15.) Ná ɛyɛ den ma aberante bi a ɔwɔ Brazil sɛ ɔbɛdi akɔnnɔ bɔne so. Ɛhaw no mfe pii. Ɔka sɛ: “Ná menim sɛ nneɛma a medwendwene ho no nsɔ Yehowa ani, nanso na ɛyɛ me aniwu sɛ mɛka ho asɛm akyerɛ afoforo.” Asafo mu panyin bi huu sɛ aberante no hia mmoa, na ɔhyɛɛ no nkuran sɛ ɔnka nkyerɛ mpanyimfo na wɔmmoa no. Aberante no kaa sɛ: “Sɛnea mpanyimfo no yii wɔn yam boaa me no yɛɛ me nwonwa, ná menhwɛ kwan koraa sɛ wɔbɛnya me ho abotare na wɔate me ase saa. Wɔtɔɔ wɔn bo ase tiee m’asɛm. Wɔkenkan Bible kyerɛɛ me ma menyaa awerɛhyem sɛ Yehowa dɔ me, na wɔne me bɔɔ mpae. Ɛma ɛyɛɛ mmerɛw maa me sɛ mɛgye Bible mu afotu a wɔde maa me no atom.” Bere a aberante no siesiee ɔne Yehowa ntam akyi no, ɔkaa sɛ: “Afei na mahu sɛ mfaso wɔ so sɛ yɛbɛhwehwɛ mmoa sen sɛ yɛn nkutoo bɛsoa yɛn adesoa.”\n17 Sɛ wotaa hwɛ ponografi anaa aguamansɛm a, ɛsɛ sɛ wohwehwɛ mmoa ntɛm ara. Sɛ woma ɛkyɛ a, ɛrenyɛ den koraa sɛ wobɛbɔ aguaman. Sɛ wobɔ aguaman a, ɛbɛhaw afoforo, na ɛbɛma nkurɔfo abɔ Yehowa dimmɔne. Nkurɔfo pii ahwehwɛ mmoa afi mpanyimfo no hɔ, na wɔatie afotu a wɔde maa wɔn no, sɛnea ɛbɛyɛ a wɔbɛyɛ nea ɛsɔ Yehowa ani na wɔakɔ so atena Kristofo asafo no mu.—Dwom 141:5; Hebrifoɔ 12:5, 6; Yakobo 1:15.\nSI WO BO SƐ WOBƐMA WO HO ATE!\n18. Dɛn na woasi wo bo sɛ wobɛyɛ?\n18 Nnipa a wɔwɔ Satan wiase no mu abrabɔ sɛe araa na ɛresɛe. Nanso, Yehowa asomfo bɔ mmɔden sɛ wɔbɛma wɔn adwenem ate fann. Yehowa ani gye saa Kristofo yi ho paa. Momma yɛnkɔ so mmɛn Yehowa, na yɛntie n’afotu a ɔnam n’Asɛm no ne Kristofo asafo no so de ma yɛn no. Sɛ yɛyɛ saa a, yɛn ani bɛgye, na yɛanya ahonim pa. (Dwom 119:5, 6) Daakye sɛ wɔyi Satan fi hɔ a, yɛbɛtena ase daa wɔ Onyankopɔn wiase foforo a ɔbrasɛe biara nnim mu.\nNSƐM BI MU NKYERƐKYERƐMU\nSɛnea yɛbɛma yɛn ho ate: Ɛne sɛ yɛbɛyi nsusuiɛ bɔne afi yɛn adwenem na yɛremma nna ho akɔnnɔ bɔne nni yɛn so\nƆWƐN-ABAN—NEA ADESUA NSƐM WOM June 2015